text:
Amabwiriza agenga gukoresha amakuru yerekeye umuntu ku giti ke
IMIKORESHEREZE Y’AMAKURU YEREKEYE UMUNTU KU GITI KE
Ushobora kubona ibintu byinshi biboneka kuri uru rubuga, bitabaye ngombwa ko ubanza kuduha umwirondoro wawe cyangwa andi makuru akwerekeyeho. Icyakora, hari ibyo umuntu abona ari uko gusa yatanze umwirondoro cyangwa hari itorero ry’Abahamya ba Yehova ryatanze amakuru ye binyuze ku rubuga rwa jw.org. Dukoresha amakuru akwerekeyeho mu buryo buhuje n’ibyo watwemereye gusa. Icyakora, hari ubwo tuba dufite uburenganzira duhabwa n’amategeko bwo gukomeza gukoresha amakuru akwerekeyeho nubwo waba utarabitwemereye.
Amakuru akwerekeyeho utanga kuri uru rubuga, akoreshwa gusa mu bintu twakubwiye igihe watangaga ayo makuru. Muri ibyo hakubiyemo ibi bikurikira:
Konti yo ku rubuga. Dushobora gukoresha aderesi imeri yawe utanga mu gihe ufungura konti kuri uru rubuga, kugira ngo tugire ibyo tukumenyesha birebana na konti yawe. Urugero, iyo wibagiwe izina ukoresha cyangwa urufunguzo ukoresha winjira muri konti yawe, dushobora kugufasha dukoresheje iyo imeri.
Fomu. Niba wujuje ibisabwa bijyanye n’imyemerere n’amabwiriza agenga Abahamya ba Yehova, ushobora gukoresha uru rubuga ufungura konti, wohereza fomu cyangwa itorero ryawe rikarukoresha ryohereza fomu yawe. Buri fomu igaragaza icyo yagenewe. Urugero nko gusaba kwagura umurimo, gusaba cyangwa gutanga amacumbi mu gihe cy’amakoraniro cyangwa ibindi bikorwa byihariye. Amakuru akwerekeye ari kuri iyo fomu ashobora kuba akubiyemo amakuru yawe bwite yatanzwe nawe, abasaza bo mu itorero ryawe cyangwa umugenzuzi w’akarere. Amakuru ari kuri iyo fomu akoreshwa mu kuyisuzuma cyangwa mu bindi bifitanye isano n’iyo fomu, anakoreshwa mu gukora umwirondoro wawe mu gihe basuzuma fomu. Mu gihe bibaye ngombwa, iyo fomu ishobora koherezwa ku bindi biro by’amashami, ku kicaro gikuru cy’Abahamya ba Yehova cyangwa indi miryango ikoreshwa n’Abahamya ba Yehova mu bihugu bitandukanye. Buri fomu isuzumwa ukwayo kandi nta bwo isubizwa n’imashini.
Impano. Iyo utanze impano z’amafaranga ukoresheje uru rubuga, dusigarana izina ryawe na aderesi yawe. Kugira ngo twakire amafaranga watanze ukoresheje ikarita ya banki, dukoresha uburyo bwizewe bwo kohereza no kwakira amafaranga kuri interineti, kandi tukubahiriza n’amabwiriza yo kubika ibanga. Tuba dushobora kubona amakuru ya ngombwa ashobora gutuma twakira ayo mafaranga, urugero nka nomero z’ikarita yawe ya banki cyangwa nomero za konti yawe, maze tukayoherereza inzego zibishinzwe. Twakira impano uduhaye mu buryo bwizewe kandi buhuje n’Amabwiriza y’umutekano w’amafaranga yoherejwe hakoreshejwe amakarita ya banki (“PCI DSS”). Uwakiriye amafaranga amara igihe kirekire gishoboka abitse amakuru arebana n’ayo mafaranga ku bw’inyungu za nyiri kuyahabwa cyangwa iyo hari inyandiko zemewe n’amategeko zibimwemerera. Ayo makuru akubiyemo igihe ayo mafaranga yatangiwe, uko angana n’uburyo bwakoreshejwe mu kuyatanga. Ibyo bituma twubahiriza amategeko agenga igenzura ry’amafaranga kandi bikadufasha gusubiza ibibazo byose watubaza muri iyo myaka yose. Ntituzigera tuguhamagara tugusaba gutanga izindi mpano.
Gusaba ibindi bisobanuro cyangwa gusaba kwiga Bibiliya. Ushobora gusaba ibindi bisobanuro cyangwa kwiga Bibiliya ukoresheje urubuga rwacu. Icyo gihe amakuru utanze akoreshwa gusa mu bintu bifitanye isano n’ibyo wasabye. Ayo makuru ashobora kohererezwa ibindi biro by’amashami cyangwa indi miryango ikoreshwa n’Abahamya ba Yehova, kugira ngo ibyo wasabye bishyirwe mu bikorwa.
Ibindi. Ushobora gutanga andi makuru akwerekeyeho (urugero nk’izina ryawe, agasanduku k’iposita na nomero za terefoni) utagiye gufungura konti ku rubuga, kohereza fomu cyangwa gutanga impano. Icyo gihe, usobanurirwa neza impamvu usabwe gutanga ayo makuru. Ntidushobora gukoresha amakuru yawe mu bintu utigeze usobanurirwa igihe wayatangaga.
Twakira amakuru y’umuntu ku giti ke, tukayabika kandi tukayakoresha mu bintu byatumye ayaduha. Dukomeza kuyabika kugeza igihe icyo twayashakiraga kirangiye cyangwa kubera izindi mpamvu zemewe n’amategeko. Iyo uhisemo kudatanga amakuru akwerekeyeho tugusabye, bishobora gutuma hari ibintu utemererwa kubona byo ku rubuga rwacu cyangwa ntuhabwe ibyo wasabye.
Abantu bashinzwe kugufasha kubona ibyo wasabye cyangwa abatekinisiye bacu bashinzwe kwita ku mikorere ya za mudasobwa zacu, baba bashobora kubona amakuru watanze. Nta wundi duha amakuru akwerekeyeho watanze keretse (1) iyo ari ngombwa kugira ngo uhabwe serivisi wasabye kandi ubanza kubimenyeshwa; (2) iyo twizeye ko gutanga ayo makuru ari ngombwa kugira ngo twubahirize amategeko; (3) iyo dusabwe ayo makuru n’inzego z’ubuyobozi zabiherewe uburenganzira cyangwa (4) iyo hagamijwe gutahura ubujura no kubwirinda, ku mpamvu z’umutekano cyangwa ibindi bibazo bya tekiniki. Iyo ukoresha urubuga rwacu, uba wemeye ko duha amakuru yawe abo dukorana kubera izo mpamvu tumaze kuvuga gusa. Amakuru ayo ari yo yose utanga akwerekeye, ntazagurishwa, ntazacuruzwa cyangwa ngo akodeshwe hashingiwe ku mimerere iyo ari yo yose.
KOHEREZA AMAKURU MU BINDI BIHUGU
Umuryango wacu ukoresha imiryango itandukanye yo mu rwego rw’amategeko ku isi hose. Zimwe mu mashini uru rubuga rubikaho amakuru, ziba muri Leta Zunze Ubumwe za Amerika. Dushobora kohereza amakuru yawe mu bindi bihugu. Ibyo bihugu bishobora kuba bifite amategeko agenga ibyo kurinda umutekano w’amakuru, atandukanye n’ayo mu gihugu utuyemo. Iyo dukoresha amakuru yawe cyangwa tukayohereza ahandi, dukora uko dushoboye tukayarinda. Tuba twiteze ko imiryango yose ikoreshwa mu gushyigikira umurimo w’Abahamya ba Yehova, ikurikiza amategeko n’amabwiriza agenga ibyo kurinda amakuru yerekeye umuntu ku giti ke.
Mu gihe usuye uru rubuga rwacu kandi ukatwandikira mu buryo bwa eregitoroniki, uba wemeye ko ayo makuru ashobora koherezwa mu bindi bihugu.
UBURENGANZIRA BWAWE
Mu gihe cyose tubonye amakuru yerekeye umuntu ku giti ke, tugenzura mu buryo bushyize mu gaciro ko ari ukuri kandi ko ahuje n’igihe kugira ngo akoreshwe icyo yagenewe. Mu gihe utwoherereje amakuru akwerekeyeho, uba ufite uburenganzira kuri ibi bikurikira, bitewe n’igihugu urimo n’amategeko agenga ibyo kurinda amakuru kigenderaho:
Ushobora gusaba ibisobanuro birebana n’amakuru watanze n’uko akoreshwa hakurikijwe amategeko yo mu gihugu urimo.
Iyo amakuru watanze atuzuye cyangwa atari ukuri, ushobora gusaba kugera kuri ayo makuru, kugira icyo uyakosoraho, ukayasiba cyangwa ugasaba ko ahagarikwa.
Iyo ufite impamvu zemewe n’amategeko, ushobora kwanga ko amakuru yawe akomeza gukoreshwa kandi ukadusaba kutongera kuyakoresha.
Iyo igihugu utuyemo gifite amategeko agenga ibyo kurinda umutekano w’amakuru kandi ukaba wifuza kugera ku makuru watanze, kuyakosora cyangwa kuyasiba, ushobora kubona aderesi y’igihugu uherereyemo ku ipaji ibonekaho aderesi kuri uru rubuga.
Nitumara kwakira ibyo wasabye binyuze mu nyandiko, ugatanga ibisobanuro byose bikenewe kugira ngo tumenye amakuru akwerekeyeho, ababishinzwe bazasuzuma mu buryo bukwiriye icyo kifuzo cyawe. Bazasuzuma ko ibyo wasabye ku birebana no kugera ku makuru yawe, kuyakosora cyangwa kuyasiba bitabangamiye inyungu z’umuryango wacu mu rwego rw’amategeko, barebe niba ibyo wasabye bidashobora gushyira mu kaga uburenganzira umuryango wacu ufite bwo gukora ibikorwa by’idini mu mudendezo. Nanone tuzamenyesha abandi dukorana ibintu by’ingenzi byahindutse.
Turabasaba kuzirikana ko amakuru umuntu atanga adashobora gusibwa mu gihe amategeko ari uko abiteganya cyangwa mu gihe ayo makuru agomba kubikwa kubera izindi mpamvu zirebana n’amategeko. Urugero, umuryango wacu uba wifuza gukomeza kubika amakuru y’Abahamya ba Yehova bose. Gusiba ayo makuru bishobora kugira ingaruka ku myizerere n’imikorere by’umuryango wacu. Gusaba ko amakuru akwerekeyeho watanze asibwa, bigomba kubahiriza amategeko agenga ibyo kubika inyandiko dusabwa kubahiriza. Nanone ushobora gushyikiriza ikirego urwego rushinzwe kurinda amakuru mu gihugu cyawe ku birebana n’uko amakuru watanze ukoresheje uru rubuga yakoreshejwe.


c: text/html

text:
Muri iki gihe cyo kwibuka abana b’u Rwanda batagira ingano bishwe bazira akamama, birakwiye rwose ko abatanga ubuhamya bakwitondera imvugo bakoresha zisesereza cyangwa zuzuye ikinyoma zitabura gukomeretsa imitima no gutoneka inkovu z’abarokotse. Ubuhamya nk’ubwa Padiri Pierre Habarurema ntibwubaka , burasenya.
I. UBUHAMYA bwa Padiri Pierre HABARUREMA
Padiri Pierre HABARUREMA ni No 473 ku rutonde rw’abasaseridoti b’Abanyarwanda. Yavukiye i Nyamasheke, akora ubutumwa nk’umupadiri wa Diyosezi ya CYANGUGU. Ubu yasuhukiye (cyangwa yahungiye !) muri LUXEMBOURG.
Benshi batangajwe n’ubuhamya Padiri Pierre HABARUREMA aherutse gutambutsa mu bitangazamakuru byo muri uku kwezi kwa Mata(4) 2019, aho yemeza ahagaze ku maguru yombi ko mu gihe cya Jenoside yo mu 1994, muri CYANGUGU, hari abantu (Abahutu !) bashinze IZIKO maze si ukotsa no kurya imitima n’amaroti y’imibiri y’Abatutsi, biva inyuma !
By’umwihariko , Padiri Pierre HABARUREMA yiyemerera ko :
- Yakoranaga bya hafi n’Interahamwe yitwa RUTANGA ngo yamwibwiriye ko yariye imitima y’Abatutsi Gapfumu, Trojan na Padiri Alphonse MUBUGUJE.
- Ngo abo bose biciwe kuri Bariyeri yo mu Gatandara, imbere y’urugo rwa Faustin, imibiri yabo itabwa mu gisimu rusange (fosse commune) cy’aho nyine.
- We ubwe yafatanyije bya hafi n’iyo nterahamwe yitwa RUTANGA, ngo babonanaga buri gitondo saa kumi n’ebyiri, muri gahunda yo kwambutsa Abatutsi !
- Iyo nterahamwe y’incuti ye ngo yaje kugirana amakimbirane n’abandi bicanyi bituma ihunga u Rwanda ngo iticwa.
II. Hirya y’amagambo adasanzwe ya Padiri Pierre HABARUREMA, twibukiranye, twibaze kandi twisubize :
- Taliki ya 6/4/1994, Pierre HABARUREMA yari Padiri wungirije (Vicaire) muri Paruwasi ya Muyange (Nyamirundi), Diyosezi ya Cyangugu. Yabanaga na Padiri Fabien KABANDA wari Padiri mukuru. Abo bapadiri bombi bari bazwi nk’abakomoka mu bwoko bw’Abatutsi.
- Paruwasi ya MUYANGE yagabweho igitero taliki ya 9/4/1994 ku manywa y’ihangu, hicwa Abatutsi barenga 100. Padiri Fabien KABANDA na Padiri Pierre HABARUREMA nta wabariye n’urwara. Ahubwo Padiri Pierre Habarurema yafataga amafoto y’ubwo bwicanyi ndetse ntawe uyobewe ko yari afitanye ubucuti bwihariye n’Intarahamwe kabuhariwe yitwa PIMA, yayoboye igitero cyarimbuye imbaga aho ku Muyange ndetse n’ibindi bitero byinshi binyuranye byatikije benshi.
- Bizwi kandi ko Padiri Pierre HABARUREMA yavuye ku Muyange taliki ya 11/4 /1994, ajya kuba kwa Musenyeri i Cyangugu aho yahisemo kujya ajya kureba undi mwicanyi kabuhariwe yita RUTANGA , ngo babonanaga « buri gitondo, saa kumi n’ebyiri » !
- Icyakora ba Nyakwigendera GAPFUMU na BENOIT Padiri Pierre HABARUREMA avuga ko biciwe mu Gatandara bakajugunywa mu gisimu cyaho, siko byagenze. Bizwi neza ko biciwe ku Rusizi, hirya gato ya Home Saint Francois, ahitwa mu IBANGA, imibiri yabo irapakirwa ijya kujugunywa i Mururu, mu musarani wo kwa Gapfumu, mu rugo. Iyo mibiri yaje gutabururwa ishyingurwa mu cyubahiro kandi ntabwo yashyinguwe kuri Stade i Cyangugu. Ahubwo yashyinguwe mu CYIMBOGO, ahahoze ibiro bya Komini. Imiryango yabo yahamya ko batariwe imitima nk’uko Padiri Pierre HABARUREMA ashaka kubyemeza isi yose !
- Nanone kandi bizwi neza ko Padiri Alphonse MBUGUJE aticiwe mu Gatandara ngo aribwe umutima n’amaroti, hanyuma atabwe mu gisimu cyaho. Ahubwo yiciwe i Kamembe ahitwa ku CYAPA, ajugunywa mu gisimu hafi aho. Abaje gutwara umurambo we ngo ushyingurwe mu cyubahiro i Kabgayi, bashobora guhamya ko batamusanze mu gisimu cyo mu Gatandara. Umwicanyi wari uzwi ku izina rya TURUNE, wamaze imyaka itari mike afungiwe muri Gereza ya Rusizi, yiyemereye iby’urwo rupfu, aruvuga rwose uko rwagenze, kandi nta wari warigeze avuga ko Padiri Alphonse Mbuguje yaba yarariwe umutima cyangwa ngo akebwemo amaroti !
UMWANZURO : Padiri Pierre HABARUREMA afite nyungu ki mu gutanga ubuhamya bw’impuha zikabije nk’izi?
1) Ubwicanyi bwakorewe inzirakarengane mu Rwanda burakabije, kubukabiriza ntibikenewe, yewe nta n’icyo bimariye ababurokotse n’abanyarwanda muri rusange.
2) Niba koko Padiri Pierre HABARUREMA yari afite amakuru adasanzwe nk’aya , we ubwe yahagazeho, kuki yayahishe imyaka isaga 25, ntayatange muri Gacaca, ngo amurikire ubutabera ? Icyo si icyaha gihanwa n’amategeko ?
3) Niba Padiri Pierre HABARUREMA yiyemerera ko yakoranye bya hafi n’Interahamwe zaryaga imitima y’Abatutsi, ariko akaba atavuga mu by’ukuri amazina nyayo y’abariwe iyo mitima, ahubwo agatangaza amazina y’abataragize icyo kibazo , aho ntacyo ashaka guhishira ? Aho nta banga afitanye n’izo nterahamwe, ahubwo muri abo batutsi avuga « bambukijwe » hakaba hari abariwe koko imitima ariko Padiri Pierre HABARUREMA atashatse gutangaza, mu rwego rwo guhisha ukuri ? Ese ubundi yaba atandukiriye, uwakwibaza icyo ubwo bucuti yari afitanye n’abo bicanyi kabuhariwe, PIMA, RUTANGA…. bicaga abandi Batutsi « bakabarya imitima » ariko we ntibamukoreho ahubwo bakaza kubimuganiriza ndetse ntibimubuze gukomeza gukorana nabo ? Hakenewe Anketi yimbitse y’inzego z’ubutabera kuri iki kibazo.
4) Nta we utabona ko iki cyiswe « ubuhamya bwa Padiri Pierre HABARUREMA » cyagombye gutegereza imyaka isaga 25 kugira ngo gitangazwe, kigamije intego nyinshi zirimo izi eshatu zikurikira:
- Gukomeretsa imitima, gushinyagura no gukina ku mubyimba abo mu miryango ya GAPFUMU (Jean Marie Vianney HABIMANA), TROJAN (wari umucuruzi i Kamembe) na Padiri Alphonse MBUGUJE, bazi neza ko abantu babo batariwe imitima n’amaroti, maze iyi nkuru ikaba ije ibituraho isa n’igamije gukinisha no guharabika ba nyakwigendera hagamijwe inyungu zidasobanutse .
- Guteza urwikekwe no kwenyegeza amacakubiri hagati y’Abahutu n’Abatutsi badafite uruhare na ruto mu byabaye kuva 1990 kugeza 1994.
- Gusebya no kwambika isura ruvumwa CYANGUGU yose n’abayikomokamo twese tugiye kujya twitwa « Abaryi b’imitima n’imibiri y’Abatutsi » !
Muri make iby’uyu mupadiri si ibyo gukinishwa. Bikwiye kwitabwaho n’inzego zose, ariko cyane cyane abashinzwe itangazamakuru kimwe n’abo mu nzego z’ubutabera bakwiye kumukoraho anketi, bakazatangariza rubanda ukuri ku « nkuru yo kurya imitima y’Abatutsi » yadukanywe na Padiri Pierre HABARUREMA.
Kubera izo mpamvu zose, abakeneye amakuru arambuye ku buzima n’imibereho bya Padiri Pierre HABARUREMA, tuzayabagezaho mu nkuru yacu itaha.
Ngaho nawe iyumvire ubwo buhamya budasanzwe :
BIRACYAZA….
Padiri Thomas Nahimana.

robotstxt: allowed

filter: keep


text:
Muri iki gihe cy’iminsi 30, Abayisilamu bose bigomwa ibyo kurya n’ibyo kunywa kuva izuba rirashe kugeza rirenze, bakiharira Imana n’ibindi bikorwa birimo ibyo gufasha abakene.
Nta birori bakora cyangwa se ngo bitabire, mbese birinda ibijyanye no kwishimisha byatuma bajya kure y’Imana.
Abahanzi ni bamwe mu bafite akazi gakomeye, gashobora gutuma Umuyisilamu atitwara neza mu gisibo. Hari bamwe biyemeza gushyira ku ruhande iby’umuziki ariko abandi bakabikomeza kuko ari byo ‘bibatunze’.
IGIHE yaganiriye n’abahanzi batandukanye basengera mu Idini ya Islam batubwira uko bafata iki gihe n’uburyo bazitwara.
Umuraperi Hakizimana Amani [Ama G The Black] yavuze ko igisibo ari itegeko ku mwemeramana wese wo muri Islam ari nayo mpamvu agomba kubahiriza ibitegetswe byose.
Uyu muhanzi usanzwe abifatanya no gukanika ibyuma bikonjesha, yavuze muri iki gihe ibikorwa by’umuziki nk’ibitaramo no gukora indirimbo yabishyize ku ruhande kugira ngo yiyegereze Imana kurushaho. Ngo azatungwa n’ayo akura mu kandi kazi.
Ati “ Iyo tugeze mu gisibo iby’umuziki mba mbigabanyije. Ntabwo najya muri studio. Urumva n’ako kazi ko gukora ibintu by’amafirigo ni impano y’Imana n’ubundi yampaye kugira ngo nibigera mu gisibo nticwa n’inzara. Igitaramo nagikora nabuze ayo muri ibyo bya firigo.”
Mugiraneza Thierry [Tizzo] uririmba mu Itsinda rya Active we avuga ko igisibo ari amahirwe adasanzwe kuri we, kuko akazi ke ko kuririmba gatuma ajya kure y’Imana.
Ati “Ku banyamuziki nkanjye bisa nk’aho Isi iba yaradutwaye ariko iyo uri Umuyisilamu uba ufite ayo mahirwe Imana yatanze kugira ngo tuyiyegereze cyane, itubabarire ibyaha tuba twarakoze umwaka wose, dusabe imbabazi twicuze.”
Uyu muhanzi avuga ko ibikorwa bya muzika azabikomeza ariko azitwararika, ku buryo atabicumuriramo.
Yakomeje ati “Nakora igitaramo ariko nta bindi birori bya nyuma yabyo najyamo. Nahita ntaha.”
Mukasine Asinah [Asinah Erra] n’ubwo mu minsi isanzwe utapfa kumenya ko ari umuyisilamukazi urebeye ku myambarire, avuga ko iyo bigeze muri iki gihe bihinduka.
Ati “Ntabwo nshobora kwitabira ibitaramo cyangwa n’ibindi byose bitajyanye n’igisibo.”
Abandi bahanzi bavuze ko batahagarika ibikorwa by’umuziki kuko aribyo bibatunze.
Muri bo harimo umuraperi Nizeyimana Odo [Khalfan Shakur] utaratangira kwiyiriza kuko ari kunywa imiti yahawe ubwo yabagwaga ikibyimba cyo mu muhogo.
Yabwiye IGIHE ko azatangira gusiba nyuma y’icyumweru kimwe ariko nta gahunda yo guhagarika muzika afite kuko ari yo imutunze.
Ati “Hari ibyo nigomwa ariko nanone ibingaburira ni umuziki, hari uko ngerageza kwitandukanya n’abandi ariko nkaba ndi muri ka kazi ka buri munsi. Naba nkubeshye nkubwiye ko nabona akazi singakore ngo ni mu gisibo.”
Ramadhan ni ukwezi kwa cyenda ku ngengaminsi ya Islam. Igitabo gitagatifu Islam ikoresha cya Korowani cyagaragajwe muri uku kwezi.
Igisibo gitagatifu cya Ramadhan ni rimwe mu mahame atanu y’Idini ya Islam. Kimara ukwezi, kigasozwa Isi yose yizihiza Umunsi Mukuru wa Eid al-Fitr.


text:
Inyigisho yo ku wa 15 Kanama 2015: Umunsi mukuru wa Bikira Mariya ajyanwa mu ijuru.
Ibyah 11,19a ; 12,1-6a.10ab ; Zab 44,11-12a, 12b-13,14-15a, 15b-16 ; 1Kor 15,20-27a ; Lk 1, 39-56
“Ni koko Imana yangiriye ibintu by’agatangaza, izina ryayo ni ritagatifu”
Bavandimwe, bana ba Mariya, Kristu Yezu akuzwe!
Uyu munsi turahimbaza umusi mukuru ukomeye cyane wa Bikira Mariya ajyanwa mu ijuru. Tubonye akanya ko gushimira Imana ibyiza yatugiriye ibinyujije ku mubyeyi watubyariye Umutabazi. Ukujyanwa mu ijuru kwe, bidufitiye agaciro gakomeye cyane kuko atubereye umubyeyi utuvuganira iruhande rw’Imana.
Bavandimwe, iri kuzwa rya Bikira Mariya rifite impamvu nyinshi ndetse zanatumye abakristu batubanjirije batarashidikanyije mu kwemeza ko yajyanywe mu ijuru na roho ye n’ umubiri udashangutse ; biza gushumangirwa biba ihame ntakuka rya Kiliziya ku bwa Papa Piyo wa XII, tariki ya 1 ugushyingo 1950.
Zimwe mu mpamvu nyinshi twavuga ziha buri muvandimwe w’umukristu imbaraga zo gukuza Bikira Mariya ni uko muby’ukuri, nta wundi umeze nkawe wabayeho ndetse rwose nta nundi nkawe tuzabona utarigeze inenge n’imwe y’icyaha kuva agisamwa. Ikindi ni uko ubwo Mariya yakiraga Jambo w’Imana atarigira umuntu, yabaye atyo umwigishwa wa Yezu w’ikubitiro kuko yaramureze ndetse agendana nawe kugera ku musaraba ubwo natwe Yezu yamumutugabiyeho nk’umubyeyi.
Mu by’ukuri rero, nta kuntu Nyina wa Jambo yari gushangukira mu mva kandi uwo yibarutse aganje mu ijuru.
Ubu aho ari mu ijuru duhamya ko atetse iruhande rwa Yezu. Nyamara twebwe Kiliziya hano ku isi turacyari mu rugendo. Icyo tuzi neza ni uko adashobora gutuza igihe tudafite amahoro, ntiyagoheka kandi tumutabaza igihe duhuye n’umuhengeri w’ibibazo. Yabyerekanye kenshi igihe asuye isi, twe turabizi kurusha abandi kuko yadusuye iwacu i Kibeho. Buri wese yatanga ubuhamya bw’ibisubizo abona igihe atuye isengesho Yezu anyuze kuri Mariya. Ntagushidikanya rwose, twemera ko buri igihe uko tumutakambiye asubira iruhande rw’umuhungu we akamubwira nka rya jambo yamubwiriye i Kana ; ati : nta divayi , nta mugati, nta mahoro, nta rukundo, nta byishimo bagifite…
Ntuzategereze rero ko haba ibindi bitangaza biturutse mu ijuru. Ni twebwe, abagaragu b’imburamumaro tukiri hano ku isi, Mariya anyuraho akatwereka akababaro k’isi. Hahirwa rero abizera kandi bakumvira ijambo rye. Natwe araduteguje ati : “icyo Yezu ababwira cyose mugikore.”
Uyu munsi mukuru wongere utwibutse ko iwacu h’ukuri ari mu ijuru aho Mariya aganje, amaherezo tuzamusanga.
Nyagasani Yezu ahorane namwe
Padiri Jean Marie Vianney NTACOGORA


text:
Autism ni iki?
Autism ni indwara y’ ubukure irangwa n’ ibibazo mu mivuganire, imibanire n’ imyitwarire. Iyi ndwara imara igihe kinini kandi ibimenytso byayo ntibimera kimwe ku bantu batandukanye.
Ibimenyetso byayo bigizwe no gukomererwa mu kugenda, ubushobozi bucye bw’ ubwenge n’ imibanire n’ abandi. Abantu bafite Autism bashobora kwiga, gukora, gutekereza, kuvugana n’ abandi kurusha abantu badafite iyi ndwara.
Autism ifatwa nk’ indwara kuko hari itandukaniro mu bimenyetso uva ku muntu umwe ujya ku wundi n’ ubukana bw'ibyo bimenyetso.
Ibimenyetso bya Autism
Mu gihe ibimenyetso byayo bitandukanye ku bantu, bitangira kugaragara mbere y’ imyaka itatu y’ ubukure. Ababyeyi bashobora kubibona bagendeye ku buryo abana babo bisanzura, uko bakira ibibakorewe n’ ubushobozi bwabo mu kuvugana n’ abandi.
Ibimenyetso bya Autism birimo imyitwarire yisubira kenshi, urugero ruto rwo gushishikara n’ ibibazo mu mibanire n’ abandi.
Nubwo abantu bafite indwara ya Autism batagaraza ibimenyetso byose, akenshi bagaragaza ibi bikurirkira:
Gukomererwa no guhanga umuntu amaso
Ibibazo bigaragara nyuma cyangwa mu biganiro.
Kubangamirwa n’ uko gahunda yapanze zihinduriwe umurongo.
Ibimenyetso byo mu maso bidahuye n’ ibiri kuvugwa.
Gushishikazwa no kwitegereza ibintu mu gihe kinini.
Kubura ibyishimo mu bikorwa bimwe na bimwe.
Gukomererwa no gusohora amagambo ajyanye n’ icyifuzo afite.
Kudakora imikino abandi bana bakora.
Kuterekana amaranamutima ku bantu bamwitayeho
Kwiyumvira cyane ku buryohe, urumuri cyangwa impumuro
Imyitwarire yisubiramo(urugero: Kubyina, kugenda, cyangwa gukoma amashyi)
Ni iby’ ingenzi kwibuka ko kubera autism ari indwara, abantu bashobora kugira ibimenyetso ku rugero ruto, ruringaniye cyangwa rukabije. Abantu bamwe na bamwe bashobora kugaragaza ibimenyetso byinshi ariko bigira ingaruka ku rugero ruto.
Ahandi, abantu bashobora kugira ibimenyetso bike ariko bigatuma badakora neza.
Abantu bafite autism ku rugero ruto akenshi bakora neza mu buzima busanzwe ariko hari ibyago byinshi byo kugira ibindi bibazo byo mu mutwe harimo umujagararo(stress), kugira ibitekerezo byisubira cyane, umuhangayiko n’ agahinda.
Autism iboneka mu bwana kandi ishobora kugaragara mu bantu bose hatagendewe ku mikoro yabo cyangwa aho baturuka.
Ibimenyetso byo kwitaho
Buri mwana arihariye, ariko ibimenyetso bishobora kugenderwaho n’ inzobere birimo:
Ku mezi atandatu, umwana ntaseka
Ku mwaka umwe, umwana ntavuga
Umwana ntiyitaba ahamagawe mu izina rye
Ku mwaka umwe, umwana ntakinisha ibintu
Ku mezi 16, umwana ntabasha kuvuga ijambo ku rindi.
Ku myaka ibiri, umwna ntasohora interuro y’ amagambo make
Ubushobozi bwo kuvuga no kwisanzura ku bandi buragabanuka.
Ibigenderwaho mu kwemeza indwara ya Autism
Akenshi ababyeyi nibo babona ibimenyetso by’ indwara ya autism ku bana babo ariko bishobora kubonwa n’ abita ku mwana, abarezi be cyangwa abaganga b’ umwana. Isuzuma rikozwe hakiri kare rirafasha. Niba ubona ari ikibazo mu myitwarire umwana wawe agaragaza, ihutire kubimenyesha umuganga. Iyo isuzuma rikozwe hakiri kare, umwana atangira guhabwa ubufasha.
Nta kizamini cyihariye umuntu yahabwa kigaragaze ko afite indwara ya autism. Abaganga bitegereza imyitwarire ndetse bakifashisha ibibazo byerekeye imikurire y’ umwana.
Isuzuma
Mu isuzuma risanzwe ku mikurire y’ umwana, abaganga barebera ku bihe by’ ingenzi mu mikurire no gusuzuma ubwoko bw’ imikurire itagenda neza nkuko bikwiye. Iyo bibonetse ko hari ibihe by’ ingenzi bitagenze neza mu mikurire yabo, isuzuma ryisumbuyeho rirakorwa hakamenyekana ikibazo umwana afite.
Mu iryo suzuma, itsinda ry’ abagana riba rigizwe n’ umuganga wita ku bana, inzobere mu kuvura idwara zo mu mutwe mu bana, impuguke mu ndwara zo kuvuga ndetse abo bose barebera hamwe ibintu bitandukanye harimo imyitwarire iranga umwana bitewe n’ igihe agezemo, ubushobozi bwo gutekereza n’ ubushobozi bwo kuvuga.
Ikizamini kiriho ibibazo kuri autism
Gukurikirana amateka y’ imikurire y’ umwana
Ibizamini byo kumva
Ikizamini cyo gutekereza(IQ test)
Autism ishobora gusuzumwa ku bana bafite munsi y imyaka ibiri y’ ubukure kuko ibimenyetso byayo bigaragara mu myaka itatu ya mbere y’ ubuzim bw’ umwana.
Kwemeza Autism mu bantu bakuru
Nubwo autism ari indwara isuzumwa mu bwana, ishobora kuboneka mu ngimbi, abangavu n’ abantu bakuru. Kwemeza iyo ndwara rimwe na rimwe biragorana kuko ibimenyetso byayo bishobora kwitiranywa n’ izindi ndwara zo mu mutwe harimo umuhangayiko, obsessive compulsive disorder (indwara irangwa n’ ibitekerezo n’ imyitwarire byisubira ) na attention deficit hyperactivity disorder(irangwa no kutaguma hamwe no gukubagana)
Mu gihe abashakashatsi benshi bakiri kwiga ku buryo bwakoreshwa mu kuvura abantu bakuru bafite indwara ya autism, isuzuma rishobora gufasha mu kumenya ibibazo byo mu gihe cyashize cyangwa ubu. Rishobora gutuma kandi umuntu yiga uko yamenya aho imbaraga ze nyinshi ziri kandi agahabwa ubufasha mu bibazo bibangamiye buzima bwe.
Ibaruramibare
Hagendewe ku cyegeranyo cy’ ikigo cyo kurwanya indwara(Centers for Disease Control and Prevention), umwana umwe w’ imyaka umunani muri 54, afite indwara ya autism. Icyo kigo kandi cyerekana ko iyi ndwara igaragara mu bantu bose, itagendeye ku mikoro cyangwa aho baturuka.
Ariko kandi byagaragaye ko indwara ya autism igaragara cyane mu bahungu kurusha abakobwa. Imibare kandi yerekana ko autism ubu igaragara cyane kurushaho mu bihe byashize. Bigaragara kandi ko yiyongera, ku kigero cya 10 kugeza kuri 17% mu myaka mike ishize.
Ibitera autism
Nubwo impamvu nyirizina itera autism itari yamenyekana, ubushakashatsi bwerekana ko ari indwara ishobora guhererekanywa mu bisekuru.
Ubusakashatsi bwerekana ko uko guhererekanywa, bishobora gutuma abana bavukana umwe afite iyo ndwara bishyira mu byago by’ uko undi nawe yayirwara.
Ariko kandi, ubushakashatsi bwerekanye ko kuri 20%, impamvu zitera autism ari ihererekanywa mu bisekuru. Hakenewe ubundi bushakashatsi kugira ngo byumvikane neza uburyo ihinduka ry’ uturemangino rishobora kugira uruharemu gutera indwara ya autism.
Nubwo uturemangingo bitekerezwa ko tugira uruhare, ubushakashatsi butandukanye bwerekanye ko iyo umwana avutse atagejeje igihe n’ imyaka mike y’ ubukure ku mubyeyi w’ umugabo nabyo bifatwa nk’ impamvu ziganisha ku ndwara ya autism mu bana.
Imiti n’ ibiyobyabwenge umubyeyi yafata atwite, nabyo bitera ibyago bikomeye byo kuba umwana yavuka akagira indwara ya autism. Ariko ubushakashatsi bwerekanye ko inkingo umubyeyi ahabwa zidatera indwara ya autism ku mwana azabyara.
Ubwoko bwa Autism
Iyo byemejwe ko umuntu afite autism, abanganga berekana n’ urwego ibimenyetso byayo biriho. Ari inzego eshatu z’ uburwayi bwa autism.
Urwego rwa mbere: Ibimenyetso biboneka ku rwego ruto
Urwego rwa kabiri: Ibimenyetso biboneka ku rwego rugereranyije
Urwego rwa gatatu: Ibimenyetso biboneka ku rwego rukabije
Izi nzego zikoreshwa mu kwerekana uko imyitwarire n’ uburyo bwo kwisanzura bigirwaho ingaruka n’ ubwo burwayi.
Urwego rwa mbere
Urwego rwa mbere rufatwa nka autism ifite ibimenyetso biri ku rwego ruto. Abantu bafite ubu bwoko bagira ibibazo by’ imibanire n’ imyitwarire ariko bakenera ubufasha ku rugero ruto kugirango babashe gukora neza mu buzima bwa buri munsi.
Urwego rwa kabiri:
Abantu bafite autism iri ku rwego rwa kabiri bakenera ubufasha bwisumbuye. Bagorwa ku rwego ruringaniye, bashobora kugira ibibazo byo kuganira n’ abandi kandi bakenera ubufasha mu guhagarika imyitwarire itera ibibazo.
Urwego rwa gatatu
Abantu bafite autism iri ku rwego rwa gatatu bagira ibimenyetso bibangamira ubushobozi bwabo bwo kubaho no gukora bigenga. Abantu bafite autism iri kuri uru rwego akenshi ntibavuga, bagorwa n’ impinduka, bagira imiyitwarire n’ ibikorwa basubiramo kenshi kandi babangamirwa n’ ikintu icyo ari cyo cyose gituma umubiri ugira ibyiyumviro(urumuri, urusaku, n’ ibindi)
Amako yabonekaga mbere
Igitabo cy’ indwara zo mu mutwe “Diagnostic and Statistical Manual of Mental Disorders (DSM-5)” cyasohowe mu mwaka wa 2013 cyerekanye impinduka ku buryo autism yashyirwaga mu byiciro. Kugeza aho icyo gitabo cyashyiriwe ahabona, inzobere zibandaga ku moko menshi ya autism. Harimo:
Asperger's syndrome: yarangwaga n’ uko umuntu yagiraga ubushobozi bwo mu mutwe busanzwe ariko akagorwa mu mibanire n’ abandi.
Pervasive developmental disorder: yabaga ifite ibimenyetso biri ku rwego rugereranyije
Indwara ya autism: yo yarangwaga n’ ibimenyetso biri ku rwego rukabije kurusha Asperger’s na Pervasive developmental disorder.
Uyu munsi zabumbiwe hamwe mu kwerekana indwara imwe ya autism. Mu gihe ayo moko yavuzwe haruguru atakibarwa nk’ indwara, abantu bamwe baracyabukoresha mu kwerekana uburyo ibimenyetso birutanwa mu rugero. Urugero, abantu akensh bafata ko Asperger's syndrome ifasha nk’ uburyo bwo kumenya uko uyifite yisanzura ku bandi.
Uko autism ivurwa
Nubwo autism ari indwara imara igihe kinini cy’ ubuzima bw’ umuntu, hari ubuvuzi butangwa bushobora kugabanya urwego rw’ ibimenyetso no kongera ubushobozi bwo gukora mu nguni zitandukanye z’ubuzima.
Nkuko ikigo c’ ubuzima bwo mu mutwe kibivuga, ubuvuzi bugomba gutangira igihe hemejwe ko umuntu afite indwara ya autism.
Nta buryo bumwe buhari bwo kuyivura. Abantu bafite autism bafite ibimenyetso bitandukanye kuburyo bivuze ko ibyo buri muntu akeneye bitandukanye. Bisobanuye ko n’ ubuvuzi bahabwa butandukanye. Hashobora gukoreswa imiti n’ uburyo bw’ ibiganiro mu kuvura autism.
Imiti
Nubwo nta muti wihariye wo kuvura autism wari waboneka, umuganga ashobora kwandika imiti itandukanye yo guhangana n’ ibimenyetso. Imiti yifashishwa mu kuvura indwara zo mu mutwe, umuhangayiko, n’ iyo kuvura igicuri ishobora kugabanya ibimenyetso bikurikira:
Amahane
Ubwoba
Ibibazo byo kurangara
Agahinda
Gukora ubutaruhuka no kutaguma hamwe
Uburyo budakwiye bwo gusohora amagambo
Umunabi
Kwikura mu bandi
Ubuvuzi bw’ imyitwarire n’ ubufasha mu mikurire
Kuvura autism byibanda ku myitwarire, imitekerereze no guhugura umwana uburyo bwo gukora imirimo imwe n' imwe. Uburyo bukoreshwa akenshi ni ugusesengura imyitwarire, bukaba uburyo bwo kuvura hakoreshejwe ibintu bishyigikira imyitwarire n’ ubumenyi bikwiye bifasha umwana mu mirimo ya buri munsi.
Ubundi buvuzi buhabwa abafite ikibazo cya autism burimo:
Ubuvuzi bw’ imitekerereze n’ imyitwarire
Ubuvuzi bwibanda ku mwihariko w’ umwana ufite autism.
Ubufasha bwifashisha imikoro mito mito.
Ubuvuzi bukoresha imikino.
Ubufasha mu mibanire n’ abandi
Ubuvuzi bwibanda ku kuvuga n’ ururimi.
Ubwo buvuzi bwo buba bugamije gufasha umuntu ufite indwara ya autism muri ibi bikurikira:
Guteza imbere ubushobozi bwo gutekereza
Kongera ubushobozi umwana afite
Guteza imbere imivugire n’ ubusabane n’ abandi
Guteza imbere ubumenyi bufasha umwana aho aba
Kwigisha umwana kwirwanaho no kwigenga
Ubundi bufasha butangwa harimo kwigisha umwana gukoresha ibikoresho by’ ikoranabuhanga, kuvuga no gukora imirimo y’ uburyo butandukanye.
Guhangana n’ ibimenyetso
Nyuma yo guhabwa ubuvuzi butangwa n’ inzobere, hari ubundi buryo umwana afashwa kwikorera bikanamufasha guhangana n’ ibimenyetso bya autism. Ibyagira umumaro harimo:
Kwiyakira
Aho kwibanda ku itandukaniro riri hagati ye n’ abandi, umuntu agirwa n’ ubushobozi afite ku giti cye. Kwitoza kwakira no kwikunda ntacyo ugendeyeho aho kwibanda ku bintu bigutandukanya n’ abandi.
Shaka ahantu cyangwa ibintu bigufasha kuruhuka
Wirinde ibintu byose bituma ugira umujagararo(stress) harimo urusaku rukabije n’ urumuri rwinshi.
Gira gahunda y’ imirimo ukora
Abantu bafite ikibazo cya autism bakora neza iyo ari imbonerahamwe y’ ibikorwa byabo. Gira amasaha adahinduka yo gukora ibikorwa harimo gufata amafunguro, amasomo, gahunda za muganga, no kuryama.
Jya mu itsinda ryo gufashanya
Baza amatsinda yo gufashanya arangwa aho utuye cyangwa uhure n’ abandi ku mirono y’ ikoranabuhanga. Ushobora gusangiza abandi uko ubayeho, ukabona ubufasha, ukiga ibijyanye n’ ubuvuzi butwangwa hamwe no kubona ibintu na gahunda bifasha abafite indwara ya autism.
Menya ibituma ugira imyitwarire idakwiye
Niba hari ibintu bigukururira kwerekana imyitwarire idakwiye, ushobora kubona uburyo wakoresha ubyirinda.
Wite ku makuru atangwa n’ibice by’ umubiri
Kubera ko abafite autism bagorwa no kuvuga, bashobora kuvura uburyo bavuga ibibagoye mu magambo. Reba neza ibimenyetso byo mu isura, uburyo ibice by’ umubiri bigenda n’ ibindi byose bigize icyo bisobanuye bidaciye mu magambo.
Koresha uburyo bwo guteza imbere imico myiza
Intego ya mbere ni uguhemba umwana iyo akoze neza. Iyo ubonye hari ubumenyi bushya ari gukoresha cyangwa akoze neza, mutere imbaraa umushimagize kubw’ icyo gikorwa. Mu buryo bw’ amagambo ni byiza ariko ushobora no gukoresha ibindi bihembo harimo amashusho yo kwomeka ku makayi cyangwa ibindi bikorwa bituma umwana akurana imyitwarire myiza yagaragaje.
Autism ni indwara ikomeye ishobora gutuma abantu badakora neza kandi ikagira ingaruka mu nguni nyinshi z’ ubuzima. Iyo umwana ahawe ubufasha hakiri kare biramufasha kandi hari uburyo bwinshi ubuvuzi butangwamo. Kubona ubuvuzi bukwiye byagufasha wowe ubwawe cyanwa abawe kubaho ubuzima bw’ ubwigenge kandi bwiza.


text:
Ku wa 3 w’ivu, B/14/02/2018:
Isomo rya 1: Yow 2, 12-18
Zab 51 (50), 3-6.12-14.17
Isomo rya 2: 2 Kor 5, 20-6,2
Ivanjili: Mt 6, 1-6.16-18
Abantu benshi bavuga ko ibihe byihuta cyane: “Aka kanya tugeze mu Gisibo. Noheli ni nk’ejo hashije”. Ni uko bimeze. Ibihe bikomeza kugenda ntibihagarara. Iyo dufite imbaraga turabyiyumvisha cyane cyane iyo tugira akazi kenshi. Nyamara ariko ibihe ni twe byihutisha. Ni yo mpamvu uko ibihe bikomeza kujya mbere, ni na ko natwe dukwiye gukomeza tujya mbere.
Kugira ngo ibi bihe bitunyarukana bizadusohoze ubuhoro, uko dukomeza guhabwa akuka duhumeka, tujye tunazirikana ko ari igihe duhabwa cyo kugarukira Imana. Yego igisibo kitwibutsa ku buryo bw’umwihariko kugarukira Uhoraho, ariko ntitwirengagiza ko buri munsi dukeneye kugarukira Imana. Ni buri munsi tubyihatira kuko ni na buri munsi duhura n’amoshya ashaka kudutesha inzira nziza. Umuhanuzi Yoweli adukangurira kugarukira Uhoraho dusiba kandi dusibira amayira sekibi. Ni benshi mu bakirisitu batangira igisibo bahereye rwose ku wa Gatatu w’ivu. Hariho n’abasiba kurya ndetse no kugira icyo bigomwa mu minsi 40 igisibo kimara. Iyo ni intambwe ya mbere ariko ikeneye iya kabiri. Nta muntu wategura meza Pasika asiba kurya n’ibindi byose bisa n’ibimutwara. Gusiba byuzuye, ni ukwisubiraho mu bukirisitu bwacu. Nta n’umwe utazi intege nke ze n’ingusho ze. Gusiba neza si ugutwikira ibyaha byacu no kwibera mu myitozo igaragara inyuma gusa. Si no kugaragaza gusa inyuma ko usiba. Yego byose bigomba kugaragara uhereye ku ivu badusiga kuri uyu wa gatatu…N’aho wareka rikakwirirwa ku gahanga, nta kibazo rwose, nta guterwa isoni no kugaragaza ko ibya Liturujiya tubyubaha. Ariko kandi na none, igikuru ni ukugira umutima wagutse, umutima wumva, umutima ukunda, umutima utera intambwe mu kwitagatifuza. Guhesha ikuzo Yezu Kirisitu, si ukubabazwa gusa n’ububabare yagize, icya ngombwa ni ukwemera kubabara aho gutandukira inzira Yezu Kirsitu yatwigishe n’Amategeko cumi y’Imana Data Umshoborabyose.
Ibikorwa byose abantu bakora, ntaho bibaganisha iyo bidashingiye ku Isengesho. Yezu Kirisitu yatwibukije icyo gusenga ari cyo. Yatubwiye kandi kwicuza icyo ari cyo. Yanadusobanuriye icyo gutanga imfashanyo ari cyo. Gusenga, gusiba kurya no gufasha abakene, bigomba kuba bivuye ku mutima iyo umuntu ashaka kwinjira mu gisibo by’ukuri. Ikigamijwe mu bikorwa byose, ni ugushimisha Nyagasani, si ukwiyamamaza mu maso y’abantu. Umuntu wese wibwira ko asenga kurusha abandi kandi ahaharanira ko bamuvuga neza hose, uwo nguwo nta mutima w’isengesho aba yifitemo. Umuntu usiba kurya akabyamamaza, uwo na we ari ku rwego rwo gushimisha abantu aho gushimisha Imana Data Ushoborabyose. Ufasha abakene akagerekaho kwiyamamaza, kwigira igihangange, kwirata agahoza ku rurimi ibikorwa akora byo gufasha…uwo nguwo na we ntaho ageza umuryango w’Imana usibye kuwudindiza. Kandi na none umuntu usenga cyane agakora n’ibyo bikorwa twavuze, nyamara ntiyicuze ibyaha muri Kiliziya ituma abasaseridoti kugorora abantu na Yezu Kirisitu nk’uko Pawulo Intumwa yabibwiye Abanyakorinti, uwo nguwo aba aregetse mu kwemera.
Twese dusabirane muri iki gisibo gutera imbere mu bukirisitu butari ubwo kwirata mu maso y’abantu. Yezu Kirisitu adufashe. Umubyeyi Bikira Mariya aduhakirwe, Abatagatifu duhimbaza, Sirilo na Metodi na Valentini na Vitali, badusabire dutere imbere mu Rukundo nyakuri, badusabire kurindwa urukundo rucuritse abantu bahururira nyamara rubahungabanya muri roho. Usenga, usiba, uwicuza ashyize imbere iby’Imana mu gihe ibyo isi imushukisha abyinyugushura.
Padiri Cyprien Bizimana


text:
Abafite ubumuga barasaba kuzitabwaho mu gihe cyo gutegura ibyiciro by’ubudehe.
Abafite ubumuga barasaba ko bazitabwaha mu gihe cyo kugena ibyiciro by’ubudehe, ko batazabarirwa mu byiciro by’imiryango bakomokamo.
Abafite ubumuga butandukanye bifuza ko batashyirwa mu byiciro by’ubudehe by’imiryango yabo kuko bibabangamira nko mu gihe hagize ukenera ubuvuzi bwihuse kandi umuryango we wose utarishyura ubwisungane mu kwivuza.
Ibyo biravugwa mu gihe Minisiteri y’Ubutegetsi bw’Igihugu iherutse gutangaza imiterere y’ibyiciro bishya by’ubudehe, aho byavuye kuri bine biba bitanu kandi bihindurirwa inyito, gusa nta mwihariko wagaragajwe urebana n’abafite ubumuga muri rusange.
Abafite ubumuga rero bavuga ko bagihura n’ibibazo bitandukanye mu miryango yabo, nk’uko Byukusenge Anisia ufite ubumuga bwo kutabona abisobanura, anasaba ko hagenderwa ku byiciro by’ubumuga.
Ati “Ushobora kuba ufite ubumuga butuma nta kintu na kimwe ubasha gukora ariko uri mu muryango ubarizwa mu cyiciro cya gatatu. Umuryango wawe uzakoresha imbaraga nyinshi mu kukwitaho ku buryo bizawugora gutera imbere, ugasanga ni nk’aho wabaye umuzigo”.
Ati “Hari ibyiciro byashyizweho bigaragaza uburemere bw’ubumuga umuntu afite ndetse hari n’amakarita abigaragaza. Ku bwanjye nifuza ko ibyo byiciro ari byo byaherwaho kugira ngo ufite ubumuga adakomeza kuremerera umuryango, ahubwo abone n’ubundi buryo yafashwamo, cyane ko Leta na yo ikora ibishoboka byose ngo itwiteho”.
Hari kandi abaturage babona ibibazo by’abafite ubumuga mu miryango baturanye, bakemeza ko bibaye byiza bahabwa ibyiciro byabo, nk’uko Mukamurenzi wo mu Karere ka Ruhango abivuga.
Ati “Nk’ubu hari uwo duturanye ufite ubumuga wanarengeje imyaka y’ubukure, aba mu muryango w’abantu benshi kandi ukennye na wo bigora kwiyishyurira Mituweli. Washaka gufasha wa wundi ufite ubumuga ngo umutangire 3,000 azajye yivuza bitamugoye, ntibikunde kuko abandi bo mu muryango batarishyura, bagombye guhabwa ibyiciro byihariye”.
Emmanuel Murera, Umukozi mu Nama y’Igihugu y’Abafite Ubumuga (NCPD) ushinzwe ubushakashatsi no kwinjiza abafite ubumuga muri gahunda z’iterambere, avuga ko ibyo bibazo bizwi, ngo bikaba biri mu bizitabwaho mbere y’uko ibyiciro by’ubudehe bishya bitangira gukurikizwa.
Ati “Ibyo bibazo birumvikana, ikigiye gukorwa muri aya mezi atandatu ya mbere y’uko ibyiciro by’ubudehe bishya bitangira gukoreshwa, ni amahugurwa y’abafite ubumuga ubwabo ndetse n’abayobozi mu nzego z’ibanze kugira ngo bimenyekane. Bizatuma ijwi ry’abafite ubumuga ryumvikana kurushaho banitabweho by’umwihariko”.
Ati “Ikizakurikiraho ni ikusanyamakuru ryimbitse rizita ku kumenya ibikenewe mu rugo, aho na wa wundi ufite ubumuga azagaragaza ibibazo bye mu buryo bwihariye. Ubu hari politiki yo gufasha abatishoboye muri rusange, ariko twizera ko n’iyo gufasha abafite ubumuga igiye kujyaho, byose bikazashingira ku mibare yabo izava mu ibarura rigiye gukorwa kuko twaherukaga iyo muri 2012”.
Yongeraho ko ibyo ari byo bizaherwaho abafite ubumuga bakorerwa ubuvugizi bifuza bityo ibintu bikagenda neza, cyane ko ngo bashima ibyo Leta imaze gukorera icyo cyiciro cy’Abanyarwanda kugira ngo na bo badacikanwa n’amahirwe agera ku bandi.
(Inkuru ya Kigalitoday)


text:
IYO YESU ATEGETSE!
IBICE BYO GUSOMA: Zaburi ya 34:1-10; Mariko 10:46-52
Ndabasuhuje bene Data bakundwa. Imana ishimwe kubw’aya mahirwe yongeye kuduha yo gukoresha ikoranabuhanga kugira ngo tuganire ku ijambo ryayo. Ubutumwa bw’uyu munsi bufite umutwe ugira uti: “IYO YESU ATEGETSE !” Turibanda ku murongo wa 47-49 y’igice cya 10 cy’Ubutumwa Bwiza uko bwanditswe na Mariko, ahagira hati: “Yumvise ko Yesu w’i Nazareti ari we uje, aherako arataka cyane ati ‘Yesu mwene Dawidi, mbabarira.’Abantu benshi baramucyaha ngo ahore, ariko arushaho gutaka ati ‘Mwene Dawidi, mbabarira.’ Yesu arahagarara arababwira ati ‘Nimumuhamagare.’ Bahamagara impumyi barayibwira bati ‘Humura, haguruka araguhamagara.’”
Umunyarwanda yise umwana we « Ntawigira », undi amwita « Ngirwanabandi » ; (etc.) Aya mazina n’andi nka yo agaragaza ko abantu ari magirirane. Imigisha myinshi duhabwa n’Imana iyinyuza mu bantu. Haba mu gihe cy’ibyishimo cg mu gihe cy’umubabaro, umuntu akenera abandi. Nyamara nubwo ku ruhande rumwe abantu ari umugisha, ku rundi ruhande « abantu mu bandi ni babi » ! Aho niho Umunyarwanda yahereye yita umwana we « Utazi rubanda » ; etc. Hari n’abakristo usanga bagira bati : «Umwana w'umuntu ntacyo yakumarira" ; bakabihera ku mvugo ya Bibiliya igira iti : « Ntimukiringire abakomeye, Cyangwa umwana w'umuntu wese, Utabonerwamo agakiza. Havumwe umuntu wiringira undi muntu akishima amaboko ye. (Zab 146 :3 ; Yer 17 :5) Uko byagenda kose, « kubaho ni ukubana », kandi « inkingi imwe ntigera inzu » ! Nibyo koko umwana w’umuntu ntiwamuboneramo agakiza ; ariko indi migisha hafi ya yose ikugeraho inyuze mu bantu.
Icyakora koko abantu bamwe bashobora kuba inzitizi z’imigisha y’abandi. Uko Imana ikoresha abantu izana ibisubizo byacu, niko Satani nawe ajya akoresha abantu ngo akumire imigisha Imana yatugeneye. Ubwo Barutimayo yahatanaga ashaka kwakira guhumuka, abantu bahise bamucyaha ngo aceceke. (Mar 10: 46-48) Abigishwa ba Yesu bari bazi ko akora ibitangaza abarwayi bagakira ; ariko ubwo Barutimayo yatakaga ashaka ko Yesu amugirira neza, bahise bamucyaha ngo ahore. Satani ajya akoresha abntu kugira ngo bagucecekeshe ; ndetse rimwe na rimwe ugasanga ni abagombye kuba bakuvugira. Mu gihe abagombaga kugeza abarwayi ku muvuzi aribo babakumira bakababuza kumwegera byaba bibabaje. Ese wagira ngo abaduca intege ni bande ? Ni abagendana na Yesu-Abakristo, abaririmbyi, cg abakuru b’itorero bagenzi bacu! Niba ari uko biri, nta kindi twakora usibye gutakira Yesu.
Ubwo abantu basabaga Barutimayo guceceka, ntabwo yabumviye ; ahubwo yongereye ijwi rye arataka cyane, atabaza Yesu. Aho uri hose, n'uko uri kose, Yesu arakumva ; ntabwo urusaku rw'abantu rwamubuza kumva gutabaza kwawe.Yesu yumvise gutaka kwa Barutimayo asaba ba bantu bamucecekeshaga kumuzana. Ni ukuri iki kintu cyaranshimishije: hari igihe abaduca intege birangira batwikubise imbere. Yesu apfa kuba ategetse gusa ! Iyo Yesu ategetse urutare rworoha nk’ishashi ! Iyo aguteye iteka ntawe utera amahane ! Abari barembeje Barutimayo bamubwira guhora, Yesu amaze kubategeka kumuzana nibo bafashe iya mbere mu kumuhumuriza. (Mar 10:49) Nubwo Satani akoresha abantu ngo batubuze gusingira imigisha yacu, iyo dukomeje guhanga amaso Yesu, ntitwite ku majwi aduca intege, abaducaga intege nibo Imana ikoresha bakatuzanira ibisubizo byacu. Ntucibwe intege n'amajwi y'abantu Satani akoresha. Niba hari ijambo ryahanuwe ku buzima bwawe, ba ari ryo ureba gusa. Abantu bashobora kuvuga ibyo batekereza ariko batazi icyo Uwiteka atekereza, nk’uko byanditswe ngo: “…Ariko ntibazi ibyo Uwiteka atekereza kandi ntibumva n’imigambi ye” (Mika 4:11-12). Amagambo mabi abantu bavuga ahinduka impfabusa imbere y’Ijambo Imana yakuvuzeho.
Ikindi kintu cyanejeje mu nkuru ya Barutimayo ni uburyo ngo yumvise Yesu amuhamagaye agahita ata umwambaro yari yambaye nk’uko byanditswe ngo : « Na we ata umwenda we, arabaduka yegera Yesu. » (Mar 10: 50) Byashoboka ko kera mu muco w’Abayuda impumyi zagiraga ibiziranga, bityo umwambaro Barutimayo yataye ukaba wari umwenda werekanaga ko yari impumyi. Barutimayo akimara kumva ijwi rya Yesu, ntabwo yateye hejuru ngo avuge ati : « Impumyi iragusaba » nk’uko yari asanzwe abigenza ; ahubwo yaravuze ati : « Yesu Mwene Dawidi, mbabarira » ! (Mar 10 :48) Biragaraga ko yabanje gusaba imbabazi z'ibyaha mbere yuko asaba guhumuka. Yasobanukiwe ko ubumuga bwo mu mwuka bukomeye kuruta ubugaragara inyuma. Barutimayo acyumva Yesu amuhamagaye yahise yizera ko ubuhumyi abusezereye, bituma yumva akwiye kurambika hasi umwambaro w’impumyi kuko utari ukiri uwe.
Mu gihe Yesu aduhamagaye, mbere yo kumwitaba tuba tugomba kubanza kugira ibyo twiyambura. Ijambo ry’Imana riratubwira ngo : « Mukwiriye kwiyambura umuntu wa kera uheneberezwa no kwifuza gushukana, mugahinduka bashya mu mwuka w’ubwenge bwanyu, mukambara umuntu mushya waremewe ibyo gukiranuka no kwera bizanywe n’ukuri nk’uko Imana yabishatse. Nuko mwiyambure ibinyoma, umuntu wese avugane ukuri na mugenzi we, kuko turi ingingo za bagenzi bacu.» (Abef 4 : 22-25) Mbese uyu munsi wambaye uwuhe mwambaro ? Aho si umwambaro w’impumyi? Aho si umwambaro wo gukumira imigisha ya bagenzi bawe ? Ndagira ngo ujugunye iyo myambaro; usange Yesu mu kwizera umubwire uti : « Mbabarira» !
Uyu munsi, nawe Yesu araguhamagaye. Nyamara hari ibyiteguye kuguca intege no kugucecekesha. Nyamara ibyo byose ntibikubuze gutera intambwe ngo usange Yesu. Bibwire uti: “Have nimunyihorere namaramaje kujya mu Ijuru”! Barutimayo yanze kwita ku majwi amuca intege, kuko yari azi icyo ashaka. Iyo yibeshya gusa Yesu akamucika-bwari bwo bwa nyuma yari anyuze aho; kuko yari agiye i Yerusalemu kubambwa. Barutimayo yari kuzapfa ari impumyi. Nawe ahari uyu niwo munsi wawe wa nyuma ugiriwe ubuntu bwo kumva ijwi ry’imbabazi rikubwira ngo “Nubwo umaze iminsi mu buhumyi, humura, uyu munsi ushobora guhumuka”! Emera gusiga umwambaro w’ubuhumyi wambare agakiza Yesu akuzaniye! Barutimayo yumvise ijwi rya Yesu yemera kujya imbere ye yambaye ubusa (amubwiza ukuri kose). Nguko uko dukwiye gusanga Yesu!
Ndangije ngushimira ko wafashe umwanya wo gusoma ubu butumwa. Nubishobora ubusangize abandi kuko nabo bakeneye Ijambo ry’Imana. Amahoro Imana itanga aruta ayo umuntu wese yakwibwira ajye arinda imitima yanyu n’ubwenge bwanyu, kugira ngo mukomeze kumenya no gukunda Imana n’Umwana wayo Yesu Kristo Umwami wacu. Kandi umugisha w’Imana ishobora byose, Data wa twese, Umwana, kandi Umwuka Wera ube muri mwe, kandi ugumane namwe iminsi yose. Amina!
Tariki ya 24/10/2021
Arch. SEHORANA Joseph
C/o EAR/Diocese Shyogwe
WatsApp: 0788730061
Website: http://www.sehorana.com/
E-mail: sehojo2007@yahoo.fr
Last edited: 23/10/2021
Comments
-
Urakoze cyane Muvandimwe kubwo gufata umwanya ukadusangiza ku Ijambo rifashije umutima wanjye muri iki gitondo.
- 1. Annonciata kabega On 24/10/2021
"Nubwo amajwi yabankikije yaba menshi ancecekesha, ariko Yesu iyo anyumvise, abancecekeshaga nibo bantwara mu maboko bamungezaho" Alleluia! Gusa icyo nsabwa nugusiga ikote rya kera (umwenda wubuhumyi)
Imana iguhe umugisha nawe Nyakubahwa Arch
Add a comment


text:
Umuyobozi w’Itorero ry’Abangirikani mu Rwanda (EAR) Musenyeri Laurent Manda, avuga ko kugira ngo ugere ku ntego bisaba kwitanga, ndetse ukakira ubuzima ubayemo.
Ubu butumwa abutanga agaragaza inzira zigoye yanyuzemo kugira ngo agere ku ntego yari yarihaye yo kugira uruhare mu guteza imbere uburezi.
Musenyeri Mbanda avuga ko kugira ngo ugere ku ntego bisaba kwitanga, ndetse ukakira ubuzima ubayemo. Avuga ko n’ubwo yakuriye mu mateka mabi, ikintu cya mbere yumvaga kimushishishikaje agahora akibwira Imana ari ukubona buri mwana imbere ye yiga.
Mbanda wavutse mu 1954, avuga ko kubera amateka yaranze u Rwanda, ari na cyo avukamo byatumye akurira mu buzima bubi, ibintu byatumye yiga mu buryo butari bumworoheye. Ikintu yahoraga asaba Imana ni ukuzagira uruhare mu burezi nibura akaba yashinga ishuri rimwe cyangwa se akaryitaho.
Yagize ati: “Bimwe mu bituma nkunda uburezi, ni imibereho mibi nabayeho mu buzima bukaze mu buhungiro, ni bwo nabonye ko igihugu kitagira abize kiberaho mu icuraburindi. Mu bintu nibuka nkagira agahinda, bigahora binanshengura; harimo kubona umwana azerera ku muhanda no mu mayira anyuranye atagira aho yiga, nkababazwa nanone no kubona hari n’abarangiza amashuri bakarindira kubona imirimo bigiye”.
Avuga ko afite impamyabumenyi zinyuranye, kugera ku rwego rw’ikirenga (Doctorat), ariko kugira ngo abigereho yaravunitse, kandi mu buzima busharira.
Ati: “Nakuriye mu buhungiro aho kwiga byari bigoye, nize mpahira urugo (ababyeyi n’abavandimwe) mu mvune nyinshi kandi ndi umwana, mu nkambi mu buhungiro nabagamo mu gihugu cy’u Burundi, aho benshi mu bana ndetse birirwaga mu nzira bazerera.
Nahoraga nsenga Imana ngo izamfashe ngire icyo nzamarira abana mu birebana n’uburere kandi ni ko byagenze, kuko nize muri kaminuza ibigendanye n’uburezi, ubu rero icyo nimirije imbere ni uburere bw’umwana”.
Musenyeri Mbanda avuga ko igihugu kitagira abantu bize baba biberaho mu bujiji no mu bukene, mu nzangano, kubera ko bimiriza imbere amacakubiri.
Yagize ati: “Igihugu cyacu cyabayeho mu myaka myinshi mu mwiryane, inkomoko yabyo ni ubujiji kuko nababaga barize mu mashuri bigaga inzangano aho gukundana, uburere rero bujyana no gukunda Imana, kugira indangagaciro za muntu no gukunda igihugu ke; maze iterambere amahoro bigasakara mu gihugu batuye”.
Mu buzima bwe muri rusange, avuga ko atinya kubona imibereho mibi y’umwana cyane utiga, kubona umwana nta funguro, ndetse no kutagira igihugu bitewe no kukivutswa akagihunga, bifite umuzi wo kubura uburere.
Bamwe mu babyeyi bo muri Diyosezi ya Shyira yayoboye igihe kitari gito, bavuga ko hari uruhare runini Musenyeri Mbanda yagize mu burezi bw’abana.
Nyiramahirwe Dorotee yabwiye Imvaho Nshya ati: “Kuva aho Musenyeri Mbanda agereye muri diyosezi yacu, umwana wese yarize ku buryo n’abakene yabashakiraga abaterankunga, abandi badashoboye amashuri yisumbuye cyangwa se ayandi akabafasha kwiga umwuga.
Yakoreshaga uko ashoboye agaha buri mwana amagi 2 mu cyumweru ku mashuri y’inshuke. Ndahamya ntashidikanya ko n’iyi gahunda yo guha abana amata ku ishuri yari mu nzozi ze. Mbanda agira agahinda gakomeye iyo abonye umwana utiga, afite impano Imana yamuhaye yo kwita ku bana batagira kivurira”.
Musenyeri Mbanda ni umwe mu bagize uruhare rwo gushishikariza abana basigajwe inyuma n’amateka gukunda ishuri nk’uko umwe mu babyeyi abitangaza.
Uwimbabazi Marie Chantal, yagize ati: “Kuri ubu binyuze mu bukangurambaga bwa Musenyeri Mbanda ubu abana bacu bariga, atugurira imyenda, barya ku ishuri mbese atanga n’ibikoresho kuri bose”.
Kuri ubu Diyosezi ya EAR Shyira, ifite amashuri kuva ku y’inshuke kugera kuri Kaminuza aho bafite iyigisha ikoranabuhanga n’ubumenyi Ngiro rya Musanze.


text:
Ubumenyi Rusange
Icyo Abanywa Ikawa Barusha Abatayinywa
Ikawa ni kimwe mu binyobwa bitari amazi bikundwa kurusha ibindi ku isi. Bamwe bavuga ko ihumura neza, abandi bakemeza ko itera akanyabugabo mu kazi, ariko abahanga bo bavuga ko irinda umwijima kubyimba.
Abanywa ikawa mu buryo budahindagurika bavugwaho kuzagira amahirwe yo kutabyimba umwijima mu gihe bazaba bageze mu myaka yo gusaza.
Abahanga bo mu Bwongereza bemeza ko ubushakashatsi bakoreye ku baturage barenga 400 000 banywa ikawa mu buryo budahindagurika bwasanze bafite amahirwe angana na 21 % yo kutazarwara umwijima kurusha abatayinywa.
Ikawa yifitemo ikinyabutabire kitwa kahweol n’ikindi kitwa cafestol, byombi bikaba bifasha umwijima kuzashobora guhangana n’udukoko dutuma ubyimba.
Iyo umwijima ubyimbye bigira ingaruka kuko utangira kunanirwa, ntukore neza akazi kawo ko kuyungurura amaraso.
Ikindi kinyabutabire kiri mu ikawa ni caffeine, iyi abahanga bakemeza ko ifasha mu gutuma umwijima w’umuntu udacika intege.
Dr Oliver Kennedy usanzwe yigisha muri Kaminuza ya Southampton akaba ari nawe wayoboye abanditse inyandiko irimo ibyavuye mu bushakashatsi tuvuze haruguru, yagize ati: “ Ikawa ni kimwe mu binyobwa biboneka henshi ku isi. Ibyo twabonye mu bushakashatsi bwacu dusanga bishobora kuzafasha abantu kwirinda indwara zifata umwijima.”
Umwijima w’umuntu ukunze kurwara indwara yo kubyimba iterwa ahanini no kunywa inzoga nyinshi.
Ubushakashatsi twavuze haruguru bwakorewe ku baturage b’u Bwongereza bwatangajwe mu kinyamakuru BMC Public Health, bukaba bwarakorewe ku baturage 494,585 bafite imyaka iri hagati ya 40 na 69 y’amavuko.
Bitatu bya kane by’aba baturage banywa ikawa buri munsi kandi byibura ibikombe bibiri ku munsi.
Abenshi banywaga ikawa yitwa Espresso kandi ngo mu myaka 10 abashakashatsi bamaze biga iminywere yabo y’ikawa basanze umwijima wabo wariremyemo ubushobozi bwo kutabyimba.
Ibi ariko bishoboka ari uko umuntu unywa ikawa mu buryo budahindagurika, yirinda kuba umunywi w’inzoga zabase kandi akanywa n’amazi menshi.
Ikawa inywewe itagize ibindi yongewemo ngo niyo nziza ku mwijima kurusha ikawa inyowe bongeyemo amazi, amata n’ibindi.
N’ubwo abahanga bavuga biriya ariko, bemera ko hakenewe ubushakashatsi bwimbitse mbere y’uko abaganga bemeranya ko bagira inama abantu kujya banywa iriya kawa igihe cyose bigaragaye ko bafite ibyago byo kubyimba umwijima.
Umwijima: Inyama yo kurindwa …
Umwijima ni inyama nini iri muri zindi ziri mu gice cyo mu nda y’umuntu ku ruhande rw’iburyo.
Ni inyama ipima byibura ikilo kimwe(1Kg). Igira ibara ry’umutuku wijimye ariko iyo urwaye ugenda uba umukara gahoro gahoro.
Ufite akamaro kanini mu kuyungurura amaraso, ukayavanamo imyanda mbere y’uko akomereza mu zindi ngingo.
Imyanda ivuyemo niyo ihinduka inkari, abantu bihagarika.
Umwijima ugira amatambabuzi y’indurwe awufasha gutuma ibiribwa cyangwa ibinyobwa byoroha kugira ngo ubashe kubiyungurura.
Umwijima kandi ukora za proteins ziwufasha gukora udufashi(clots) dufasha amaraso kuvura iyo umuntu akomeretse cyangwa akaba ari ‘amaraso ataracitse amazi.’


text:
HS25-B60 ni urwego rwibikoresho byo gusohora amashanyarazi arenze urugero (Ubwoko 1 + 2 / Icyiciro I + II), ukurikije EN / IEC 61643-11.DIN ya gari ya moshi.
Ubushobozi bwo gusohora imirabyo (10 / 350us) hamwe na voltage yatewe (8/20 us).
Bikwiranye nicyiciro cya kabiri cyo kurinda mugutanga ibikoresho.
Ubushobozi bwo gusohora hamwe na 8/20 us waveform.Imax: 60 kA.
Devices Ibikoresho byihariye bya TNS, TNC, TT, sisitemu yo gutaka IT.
Devices Ibikoresho byihariye bihuza imiyoboro y'itumanaho rya Power Line.
■ Biconnect - ubwoko bubiri bwa terefone: kumurongo wa kabili cyangwa uhindagurika kandi kubwoko bwikimamara busbar.
Kuboneka hamwe nibimenyetso bya kure.
Ibipimo
1. igishushanyo mbonera cyibicuruzwa: iki gicuruzwa cyakozwe hakurikijwe amahame mpuzamahanga ya IEC, kandi imikorere yacyo yujuje ibyangombwa bisabwa na GB 18802.1-2011 “voltage voltage surge protector (SPD) igice cya 1: ibisabwa mubikorwa hamwe nuburyo bwo gupima uburinzi bwa surge for sisitemu yo gukwirakwiza amashanyarazi make ”.
2. Igipimo cyo gukoresha ibicuruzwa: GB50343-2012 Kode ya tekiniki yo kurinda inkuba kurinda sisitemu yamakuru ya elegitoroniki
3 Guhitamo uburinzi bwa surge: SPD yibanze igomba gushyirwa mumasanduku nyamukuru yo kugabura ku bwinjiriro bwamashanyarazi.
4. Ibiranga ibicuruzwa: Iki gicuruzwa gifite ibiranga imbaraga nkeya zisigaye, umuvuduko wihuse, ubushobozi bunini (impulse ya Iimp (10 / 350us) ni 25kA / umurongo, ubuzima bumara igihe kirekire, kubungabunga byoroshye no gushiraho byoroshye, nibindi.
5.Ubushyuhe bwo gukora: -25 ℃ ~ + 70 ℃, ubuhehere bukora: 95%.
Ubwishingizi bufite ireme:
1. Igenzura rikomeye muguhitamo ibikoresho fatizo.
2. Ubuhanga bwihariye bwo kuyobora ibicuruzwa.
3. Sisitemu yuzuye yo gupima ubuziranenge kubicuruzwa bitarangiye nibicuruzwa byuzuye.


text:
Isomo rya 1: Abanyaroma 4, 1-8
Bavandimwe, twavuga iki ku mukurambere wacu Abrahamu? Hari icyo yaba yararonse ku bw’umubiri ? Niba Abrahamu yarabaye intungane abikesheje ibyo yakoze, akwiriye kubyirata, usibye imbere y’Imana. Nonese ibyanditswe bivuga iki? Ngo « Abrahamu yemera Uhoraho, bituma aba intungane. » Umuntu kandi ukoze umurimo, igihembo ntagihabwa ku buntu, ahubwo barakimugomba. Naho utagize icyo akora, ariko akemera uha umunyabyaha kuba intungane, uko kwemera kwe kuzamuha ubutungane. Nk’uko Dawudi avuga amahirwe y’umuntu Imana iha kuba intungane kandi nta bikorwa, ati « Hahirwa abababariwe ibicumuro, maze ibyaha byabo bikarenzwaho. Hahirwa umuntu Nyagasani adashinja icyaha.»
Zaburi ya 31(32), 1-2, 5ab, 7b.11
R/ Hahirwa umuntu Nyagasani adashinja icyaha.
Hahirwa umuntu wababariwe igicumuro cye,
icyaha yakoze kikarenzwa amaso !
Hahirwa umuntu Uhoraho adahamya icyaha yakoze,
n’umutima we ntugire uburiganya.
Ni bwo rero nkwirezeho icyaha cyanjye,
sinazinzika amafuti yanjye.
Naravuze nti « Ngiye kubwira Uhoraho ibicumuro byanjye.»
Uhoraho, utuma mpanika indirimbo z’abarokowe.
Ntungane, nimwizihirwe munezezwe n’Uhoraho,
mudabagire mu byishimo,
muvuze impundu mwese abanyamutima uboneye.
Ivanjili ya Mutagatifu Luka 12, 1-7
Muri icyo gihe, abantu bageze ku bihumbi n’ibihumbi barakorana ndetse barabyigana. Yezu abanza kubwira abigishwa be ati «Mwirinde umusemburo w’Abafarizayi ! » ashaka kuvuga uburyarya bwabo. Arongera ati «Nta kintu gihishe kitazagaragara, nta n’igihishiriwe kitazamenyekana. Kuko ibyo mwavugiye mu mwijima bizumvikana ku mugaragaro, n’ibyo mwavugiye ahiherereye mwongorera bizatangarizwa ahirengeye. Mwe ncuti zanjye reka mbabwire : ntimugatinye abica umubiri, nyuma ntibagire ikindi bashobora kubatwara. Ahubwo reka mbabwire uwo mukwiye gutinya : mutinye Umara kwica agashobora no kubaroha mu nyenga y’umuriro. Koko ndabibabwiye : Uwo nguwo muzajye mumutinya. Mbese ibishwi bitanu ntibigura uduceri tubiri ? Nyamara nta na kimwe muri byo Imana yibagirwa. Mwebweho ndetse n’imisatsi yo ku mutwe wanyu yose irabaze. Ntimugatinye rero : murushije agaciro ibishwi byinshi.


text:
Rwamagana: Hatashywe ku mugaragaro inzu y’Akagari isimbura iyari ishaje
Abaturage bo mu Kagari ka Nyamatete mu Murenge wa Karenge mu Karere ka Rwamagana bashimishijwe nuko bubakiwe Akagari gashya gasimbura akari gashaje. Kubatswe kubusabe bw’abaturage, ubwo habaga umuganda rusange mu kwezi kwa 5, abaturage nibwo bagasabye ubuyobozi.
Guverineri w’Intara y’Iburasirazuba niwe wayoboye iki gikorwa cyo kubaka Akagari kurinda kigera k’umusozo, kubatswe k’ubufatanye n’ubuyobozi, numuganda wakorwaga n’abaturage
Gutaha Akagari ka Nyamatete byari ibyishimo byahuriranye no kwizihiza umunsi mukuru wo Kwibohora kunshuro ya 28 wabereye mu Murenge wa Karenge, abayobozi batandukanye bakaba bari bitabiriye
Sahinkuye Prudence wo mu Kagari ka Nyamatete asobanura uburyo akagari bari bafite mbere kari gashaje kandi ari gato yagize ati “Mukuri kari gashaje yaba ari inzugi, amabati, nta ntebe zahabaga, none urabona ko tubonye Akagari kanini, karimo intebe nshyashya zo kwicaraho.
Agira ati “ubu uzajya uza ubaze ikibazo ufite bakigusubize wicaye nta kibazo. Prudence akaba asaba ko banabona umuriro n’amazi”
Nyirangirente Theodette wo mu mudugudu wa Nyakabuye, Akagari ka Nyamatete, mu murenge wa Karenge ati “mbere twari dufite Akagari kameze nabi, gashaje kuburyo n’umuntu waturukaga n’ahandi yavugaga ati ese ubu aka ni akagari? ntikari kadushimishije.
Agira ati “ubu nkuko mubibona no kumaso yacu turishimye, agihe cyari iki, burya ahantu hiyubashye iyo uhajya uhajya wishimye, ariko iyo hasanabi nawe ubawumva bitameze neza Kuba akakagari kubatswe mu gihe gito bigaragaza ko ubuyobozi buba butureberera ibyo dusabye burabyumva bukadufasha”.
Mukandekezi Françoise wo mu Kagari ka Nyamatete nawe avuga ko Akagari kambere kari kababangamiye kuko ngo hari nk’igihe imvura yagwaga, abaturage babaye benshi bakabura aho bugama,.
Ati “Nti twanyagirwaga ariko twese wasangaga tujya muri sale turimo turi benshi tudatandukanye twegeranye cyane, Aka kagari kaje tugakeneye”.
Mbonyumuvunyi Radjabu, ni Umuyobozi w’Akarere ka Rwamagana yavuze uburyo abaturage bagejeje ibyifuzo kuri Nyakubahwa Guverineri, ubwo yakoreraga umuganda usoza ukwezi kwa Gicurasi mu Kagari ka Nyamatete. Ati: abaturage bamugejejeho ibyifuzo n’ibitekerezo arabyacyakira abiha n’umurongo arabibemerera kuko bari bafite ibiro by’Akagari gashaje cyane bimeze nabi, bahitamo kuba banabyihoreye kubikoreramo, akagari gakorera ahandi kakodesherezwaga kugirango babanze basuganye imbaraga bazubakirwe ibiro by’Akagari.
Ati “Muri ubwo busabe yabemereye ko bigiye gukorwa kandi vuba, hanyuma kumunsi nkuyu utagira uko usa wo kwibohora tukazaba dufite ibiro byiza by’Akagari bikaba byanatashywe”.
Akomeza ati “ibindi tuzashyiramo bizafasha abaturage harimo, televiziyo, za sola kuko hano nta mashanyarazi arahagera, n’ikigega cy’amazi kuburyo abaturage bazaba babonera serivise hano no kureba televiziyo k’utayifite bazajya baza hano muri sale bakareba aho igihugu kigeze, bakareba ababatanze iterambere nabo bakaba babigiraho”.
Inzu y’Akagari igizwe n’icumba cy’inama, ibiro by’Umunyamabanga nshingwabikorwa w’Akagari, ibiro by’abunzi, n’ibiro byahazajya habikwa ibikoresho ndetse n’impapuro zikenewe kuba zabikwa, hakaba n’ubwiherero.


text:
Eastmoon (Guangzhou) Gupakira no gucapura Co, Ltd (aeasypack.com) yiyemeje gutanga ubuziranenge, guhagarara rimwe, byoroshye, byihuse, ibicuruzwa bipfunyika no gucapa ibicuruzwa kubakiriya, Turakomeza kumenyekanisha uburyo butandukanye bwimyambarire hamwe nigishushanyo gikunzwe kubakiriya.
Kugirango uhuze ibyifuzo bishya byo gufungura abakiriya bakeneye, turashobora gukoresha inzira zitandukanye kurugero rwa digitale, reka twereke ikirango cyawe ntagikeneye kugura ibicuruzwa byinshi bipakira.,
Kubakiriya bakomeza kugura dutanga kugabanurwa no gushushanya kubuntu.kandi turaguteganyiriza kuzigama amafaranga yawe.
Dufite ingano yimigabane myinshi kubicuruzwa, irashobora gucapa ikirango cyawe gutangirana na MOQ 100pcs
Dufite ibyitegererezo byubusa kugirango ugenzure ubuziranenge.niba ushaka ibyitegererezo nyabyo hamwe nikirangantego cyawe, kandi tuzishyuza amafaranga yintangarugero
Kubunini bwububiko, Igihe cyo kuyobora ni 7-10days.
Kubicuruzwa byabigenewe, Mubisanzwe kuyobora umwanya ni 2-3weeks
Amagambo yatanzwe yo gutanga: FOB, EXW, Gutanga Express
Amafaranga yemewe yo kwishyura: USD, EUR
Byemewe Kwishura Ubwoko: T / T, L / C; paypal
Nibyo, dufite umushinga wa profesional urashobora gukora igishushanyo mbonera cya digitale kubuntu kugirango ubyemere mbere yo gutanga
Burigihe icyitegererezo kibanziriza umusaruro mbere yumusaruro rusange;
Buri gihe Ubugenzuzi bwa nyuma mbere yo koherezwa;
urashobora guhitamo gutanga ukoresheje Express / ninyanja / na gari ya moshi
Niba ushobora guteganya gahunda yo kugura hakiri kare, turashobora kohereza muri gari ya moshi cyangwa mu nyanja tuzigama 50% yo kohereza


text:
Isomo rya 1: Abanyaroma 6, 19-23
Bavandimwe, ndavuga ku buryo bw’abantu mbitewe n’intege nke zanyu. Ubwo mwari mwareguriye imibiri yanyu gukora ibiterasoni n’ubwigomeke, noneho rero nimuyegurire ubutungane butanga ubutagatifu. Koko rero igihe mwari abagaragu b’icyaha, ntimwagengwaga n’ubutungane. Mbese byabunguye iki icyo gihe ? Ko ahubwo ubu ngubu bibateye isoni, kuko amaherezo yabyo ari urupfu ! Ariko ubu ngubu, kuva aho mugobotorewe icyaha mukaba abagaragu b’Imana, mweze imbuto zigeza ku butagatifu, amaherezo akazaba ubugingo bw’iteka. Nuko rero ingaruka y’icyaha ni urupfu, naho ingabire y’Imana ni ubugingo bw’iteka muri Kristu Yezu Umwami wacu.
Zaburi ya 1, 1-2, 3-4a, 4b-6
R/ Hahirwa umuntu wiringira Uhoraho.
Hahirwa umuntu udakurikiza inama y’abagiranabi,
akirinda inzira y’abanyabyaha,
kandi ntiyicarane n’abaneguranyi,
ahubwo agahimbazwa n’amategeko y’Uhoraho,
akayazirikana umunsi n’ijoro !
Ameze nk’igiti cyatewe iruhande rw’umugezi,
kikera imbuto uko igihe kigeze,
kandi amababi yacyo ntagire ubwo arabirana ;
uwo muntu ibyo akora byose biramuhira.
Naho ku bagiranabi si uko bigenda :
Bo bameze nk’umurama uhuhwa n’umuyaga,
ni cyo gituma ku munsi w’urubanza batazegura umutwe,
n’abanyabyaha ntibazajye mu iteraniro ry’intungane.
Kuko Uhoraho yita ku nzira y’intungane,
naho inzira y’abagiranabi ikagusha ruhabo.
Ivanjili ya Mutagatifu Luka 12, 49-53
Muri icyo gihe, Yezu abwira abigishwa be ati « Nazanywe no gukongeza umuriro ku isi, mbega ukuntu nifuza ko wagurumana ! Hari batisimu ngomba guhabwa, mbega ukuntu umutima wanjye uhagaze kugeza igihe nzayihererwa ! Aho ntimwibwira ko nazanywe no gutera amahoro ku isi ? Oya, ndabibabwiye, ahubwo naje kubateranya. Koko kuva ubu, urugo rw’abantu batanu ruzicamo ibice, batatu barwanye babiri, babiri na bo barwanye batatu. Bazashyamirana, umugabo n’umuhungu we, umuhungu na se, umugore n’umukobwa we, umukobwa na nyina, nyirabukwe n’umukazana we, umukazana na nyirabukwe. »


text:
Ivanjili ya Mutagatifu Luka 1,1-4;4,14-21
Ubwo benshi batangiye kwandika barondora ibyabaye muri twe, mbese nk’uko twabigejejweho n’ababyiboneye kuva mu ntangiriro, ari na bo bari bashinzwe kwamamaza ijambo ry’Imana, nanjye, maze kubaririza neza uko byagenze kuva bigitangira, niyemeje, nyakubahwa Tewofili, kukwandikira ayo mateka nyakurikiranyije, ngo umenye nyakuri ukuntu inyigisho washyikirijwe zihamye. Nuko Yezu asubira mu Galileya yuzuye ububasha bwa Roho Mutagatifu, aba ikirangirire mu gihugu cyose. Yigishirizaga mu masengero yabo, maze bose bakamushima. Nuko Yezu ajya i Nazareti, aho yari yararerewe, maze nk’uko yabimenyereye, yinjira mu isengero ku munsi w’isabato; nuko arahaguruka ngo asome Ibyanditswe bitagatifu. Bamuhereza igitabo cy’umuhanuzi Izayi, arakibumbura, abona ahanditse ngo
«Roho wa Nyagasani arantwikiriye,


text:
Mu gihe cy’ubucakara abazungu bagiye bagura ndetse bagatwara Abanyafurika bakabajyana mu bihugu byabo kubakoresha imirimo y’agahato cyangwa se uburetwa.
Mu Banyafurika bagiye batwarwa bamwe bagiye bapfira mu mato babatwaragamo abandi bakiyahura bapfira mu mazi, abandi babageza mu bihugu bitandukanye.
Uburetwa ntibuzibagirana cyane cyane ku Banyafurika ndetse n’urubyaro rukomoka ku bantu batwawe mu buretwa mu bihugu by’amahanga kuko ari imirimo yagaragajwemo ubugome bukabije ndetse n’urwango abanyamahanga bagiriraga Abanyafurika kugeza na n’ubu aho hari aho bikigaragara.
Uretse n’abatwawe mu buretwa abasigaye mu bihugu byabo basigaye mu bukoloni, ntibari borohewe kuko basigaye bakoreshwa imirimo y’agahato.
Iyo mirimo rero y’agahato yagiye ikorwa n’abacakara ndetse n’Abanyafurika igaragaza uruhare Abanyafurika bagize mu guteza imbere imigabane yindi.
Nubwo bitajya byemerwa, iterambere ry’u Burayi ntabwo ryari rishingiye ku bikorwa by’Abanyaburayi gusa, ahanini byari Abanyafurika kuko u Burayi bwubatswe ku mubano w’ubukungu na politiki bwari bufitanye na Afurika ndetse n’umuruho w’abana bayo.
Uwo mubano niwo watumye habaho ubucuruzi bukomeye harimo ubw’amabuye y’agaciro ndetse n’ibindi bicuruzwa bitandukanye.
Abari munsi y’ubukoloni bakoreshwaga imirimo yo gucukura amabuye y’agaciro batayabona bikabaviramo urupfu cyangwa gukatwa ingingo.
Dufashe urugero nka Congo yagize uruhare runini cyane mu bukungu bw’u Bubiligi, mu kinyejana cya 19 muri 1885 ubwo Umwami w’u Bubiligi Leopold II yafashe Congo nk’umutungo we bwite agakoresha imirimo y’agahato abanye Congo.
Ibi ntibyari bisanzwe kuko uyu Mwami atafashe Congo nk’igihugu kiri mu bukoloni ahubwo yagifashe nk’umutungo we bwite biba intandaro yo gukora ibyo ashatse byose.
Ubutegetsi bwa Leopold II wiswe ‘the butcher of Congo’ bwari bwuzuye kumeneka kw’amaraso ku buryo byaje kwamaganwa n’abandi bakoloni b’i Burayi mu 1908.
Ariko icyo gihe uyu Mwami yari yarangije kwambura Abanye-Congo ibyo bari bafite byose ndetse n’ubuzima bwabo, kuko iyo mirimo y’agahato yo gucukura zahabu, ifeza ndetse n’andi mabuye y’agaciro byabaviragamo urupfu n’itotezwa.
Ikirenzeho ni uko iyo batatangaga umusaruro abazungu bifuza batabatotezaga gusa ahubwo banibasiraga imiryango yabo kugeza babonye icyo bashaka.
Ubwo bukungu bwose bwa Congo nibwo bwakoreshejwe mu kubaka ubukungu bw’u Bubiligi mu gihe cya Leopold II ndetse na nyuma ye kuko bakoreshaga ibyo bakuye muri Congo bakabigurisha ku isoko mpuzamahanga.
Si na Congo gusa ahubwo ibindi bihugu nka Ghana na Guinea byakijije bimwe mu bihugu byo mu Burayi birimo Portugal n’ibindi kubera amafaranga bungukaga mu bucuruzi bw’imitungo bakuye mu bihugu bya Afurika.
Ibihugu nk’a Portugal byaje kumenyekana cyane nk’ibyungukira mu buretwa kuko bahigaga bakanagurisha Abanyafurika mu bindi bihugu.
Amateka yerekana ko ibihugu nka Porutugal n’u Bwongereza byari byiganjemo cyane ubucuruzi bw’Abanyafurika kandi uburetwa bwari butangiye kugaragara nk’isoko ryinjiza amafaranga cyane kurusha na zahabu.
Kuko icyo gihe, uburetwa bwari bwantangije ubukungu bushingiye ku buhinzi, abashakashatsi ndetse n’abanditsi benshi bagaragaza ko ibihugu byinshi i Burayi byatangiye kungukira cyane mu buretwa n’ubuhinzi.
Abacakara bakoreshejwe imirimo yo guhinga isukari, itabi, ipamba n’ibindi bihingwa mu mirima myinshi itandukanye kuko hari ubutaka bunini ariko abo kubihinga ntabo.
Binyuze mu iterambere ry’ubuhinzi hamwe n’ubucuruzi bw’itabi, ikawa, cacao, umuceri n’isukari ibyinshi bikaba byaravaga muri Afurika umubano wagashinyaguro w’ibihugu by’i Burayi na Afurika watumye havuka ubukungu bw’Isi yose.
Si n’u Burayi gusa ahubwo na Amerika niko byagenze, ubushakashatsi bugaragaza ko Abanyafurika bajyanywe muri Amerika barenga miliyoni 12.
No muri Amerika abacakara bakoreshwaga nk’i Burayi, ibikorwa byabo byose nibyo byatumye habaho iterambere ry’inganda kuko aribo bajyanywe kuzikoramo cyane ko ari na bo bahingaga ibyakoreshwagamo.
Ubucuruzi bwarazamutse bityo ubukungu bwa Amerika burazamuka na bwo cyane cyane kubera Haiti na Cuba kuko ariho abajyanywe mu buretwa benshi bashyirwaga.
N’iyo urebye ibikorwaremezo byo muri Leta Zunze Ubumwe za Amerika usanga Abanyafurika bajyanywe mu buretwa barabigizemo uruhare, dufashe urugero nka White house, US capitol na University of Virginia.
Usanga ibi byose bifite agaciro gakomeye mu mateka ya Amerika ariko ni gake cyane havugwamo abacakara babyubatse.
Hari amateka menshi agaragaza uruhare rwa Afurika mu iterambere ry’Isi turimo uyu munsi ariko ibi byose ntibipfa kuvugwa cyangwa kugaragazwa mu nyigisho zitandukanye.
Ahubwo ibyigishwa ni uburyo u Burayi na Amerika ari imigabane ikomeye kandi yabereyemo amateka akomeye, ni na byo byigishwa mu bigo byacu muri Afurika, ntihagaragazwa ko Abanyafurika bagize uruhare runini cyane mu guteza imbere Isi.
Bikwiriye rero kwigishwa ndetse no kugaragazwa mu buryo burambye uko umugabane wa Afurika wagize uruhare mu kugeza Isi aho igeze ubu.


text:
Uburiri Bw'injangwe Mugushushanya uburiri bwinjangwe Catzz, ihumure ryakuwe mubyifuzo byinjangwe na ba nyirabyo, kandi bigomba guhuza imikorere, ubworoherane nubwiza. Mugihe witegereza injangwe, imiterere yihariye ya geometrike yahumekeye imiterere isukuye kandi yamenyekana. Bimwe mubiranga imyitwarire (urugero kugenda gutwi) byinjijwe muburambe bw'abakoresha injangwe. Na none, kuzirikana ba nyirubwite, ikigamijwe kwari ugukora ibikoresho byo mu nzu bashobora kwihitiramo no kwerekana ishema. Byongeye kandi, byari ngombwa kwemeza kubungabunga byoroshye. Byose muburyo bwiza, geometrike igishushanyo nuburyo bwa modular birashoboka.
Izina ry'umushinga : Catzz, Izina ryabashushanya : Mirko Vujicic, Izina ry'abakiriya : Mirko Vujicic.
Igishushanyo kidasanzwe nuwatsindiye igihembo cya platine mugikinisho, imikino nibirori byo gushushanya ibicuruzwa. Ugomba rwose kubona ibihembo bya platine byegukana ibishushanyo mbonera bya portfolio kugirango umenye ibindi bikinisho byinshi bishya, bishya, byumwimerere kandi bihanga igikinisho, imikino nibikorwa byo gushushanya.


text:
Rwanda Survive to Thrive
Komeza Utere Imbere
Aya mahugurwa agenewe ba rwiyemezamirimo bo mu Rwanda ndetse n’abo bakorana, akaba atangwa hifashishijwe interineti, yateguranywe umwihariko w’Ikigo Nyafurika Kigamije Guteza Imbere Imiyoborere (AMI) wo gutanga amasomo ku gukora ubucuruzi mu buryo bunogeye buri wese.
Uziga uko wahangana n’igabanuka ry’icyashara, gukoresha neza amafaranga yinjira n’asohoka mu bucuruzi, gusesengura ibishobora guhungabanya ihererekanywa ry’ibicuruzwa, kugira inama abakozi bakorera mu rugo hamwe no gufata ingamba nshya mu bucuruzi igihe bikenewe.
Saba Kwitabira Nonaha
Ibyerekeye Amahugurwa
Binyuze mu masomo atangwa hifashishijwe interineti, urubuga rufasha ba rwiyemezamirimo kungurana ibitekerezo hamwe n’ibikoresho byabugenewe, uziga ubuhanga bwo kumenyekanisha ibyo ucuruza, icungamutungo, kwishyiriraho intego, gukora igenamigambi no gusuzuma ibyahungabanya ubucuruzi bityo ukabasha kuzamura urwunguko.
Ibisobanuro Ku Mahugurwa
Abo agenewe: Abayobozi b’ibigo by’ubucuruzi (abayobozi bakuru, ba nyir’ubucuruzi, cyangwa ababishinze) hamwe n’ababungirije.
Igihe amara:Amahugurwa y’amezi ane (kongeraho amezi 8 yo guhabwa ubufasha n’ibindi bikoresho bitangwa na AMI)
Abemerewe Kwitabira
Uwitabira agomba:
- Kuba uri nyir’ubucuruzi, umuyobozi mukuru cyangwa uwabushinze niba ari ubucuruzi buto
- Kuba afite ubucuruzi bumaze nibura umwaka umwe bukora
- Kuba afite terefoni igezweho (smartphone) cyangwa mudasobwa na interineti kugira ngo agere ku bikoresho biboneka kuri murandasi, amasomo ndetse no kuganira n’abandi bacuruzi.
- Kuba yaracuruje agera cyangwa arenga Miliyoni eshanu (5,000,000) z’amafaranga y’u Rwanda mu mwaka ushize.
- Kuba akoresha byibuze umukozi umwe uhoraho
- Kuba yiteguye kujya atanga buri kwezi raporo y’uko akora ubucuruzi n’andi makuru y’icungamari igihe cyose azamara amahugurwa (mu rwego rwo gukurikirana umusaruro w’amahugurwa)
Ibyo wakwitega kuri aya mahugurwa
Niwitabira aya mahugurwa uzashobora:
- Kwishyiriraho intego zisobanutse, gukurikiza uburyo bushya bwo gukora ubucuruzi hifashishijwe ibikoresho bigezweho
- Gukurikirana imikorere y’ubucuruzi bwawe wifashishije ibikoresho byateguwe na AMI
- Kwiyungura ubumenyi mu miyoborere, guhangana n’ingorane hamwe no gutera ishyaka abakozi
- Guhabwa impamyabumenyi nyuma yo gusoza amahugurwa
- Guhura no kungurana ibitekerezo n’abandi ba rwiyemezamirimo bo mu Rwanda
Iyi gahunda y’amahugurwa yamfashije gusuzuma ntibereye uko nkora ubucuruzi bwanjye. Kugereranya ibyo nagombye kuba narakoze n’ibyo nakoraga byamfashije gufata ibyemezo bizima. Umwaka ushize, natangiye gukora ubundi ubucuruzi noneho nifashisha ibyo nize kugirango ndebe ko natangiye mu buryo bukwiye. Nshimishwa kandi n’amasomo akubiyemo, ibikoresho ndetse n’imfashanyigisho bijyana. Ndashimira kandi ikipe ya AMI idukurikiranira hafi kugirango bamenye uko byifashe ndetse bakanagenzura niba turi gukora mu buryo bukwiye. Murakoze.
- Providence Ingabire, Ndege Tours and Travels, Rwanda
AYA MAHUGURWA AKUBIYEMO
IBIKORESHO BIGUFASHA GUKORA UBUCURUZI
Ibi bifite umumaro kurusha amahugurwa asanzwe - ibikoresho by’ibanze uzahita wifashisha mu bucuruzi
AMASOMO UMUNYESHURI AGIRAMO URUHARE
Amasomo yacu ntabwo arambirana. Uzabasha kwigira mu matsinda ubone n’inama zitangwa n’inzobere kandi uhure n’abandi bacuruzi mwungurane ibitekerezo.
AMASOMO MAGUFI UKURIKIRANA AHO WABA URI HOSE
Urabasha kubona amasomo wifuza gukurikirana, mu gihe cyose uyakeneye wifashishije urubuga rwacu cyangwa terefoni. Urahabwa uburenganzira ku masomo atangirwa kuri interineti arenga 20 hamwe n’ibikoresho byifashishwa mu bucuruzi birenga 125
USHAKA KUMENYA BYINSHI KU KIGO NYAFURIKA KIGAMIJE GUTEZA IMBERE IMIYOBORERE MU RWANDA?Duhamagare cyangwa utwandikire


text:
Gukoresha ifumbire ku gipimo nyacyo byongera umusaruro.
Mu gikorwa cyo gutangiza igihembwe cy’ihinga cya 2022B, cyabereye mu Murenge wa Musha, Akarere ka Rwamagana, bamwe mu baturage bahinga mu gishanga cya Gahoko, bakanguriwe kwihutisha ihinga batera imbuto, bagakoresha ifumbire n’umusaruro ukaziyongera.
Mukamana Thérèse utuye mu Mudugudu wa Nyamigano, mu Murenge wa Musha, asobanura ibyiza byo gukoresha ifumbire yagize ati “gukoresha ifumbire y’imborera n’imvaruganda, no guhinga kumurongo byongereye umusaruro. Umusaruro dukura hano utugirira akamaro cyane, ubu turanywa igikoma, turagurisha , tubona isabune yo gukora isuku, tumeze neza”.
Mukagatare Chantal ni umuhinzi atuye mu Murenge wa Musha avuga ko gukoresha ifumbire hari icyo byahinduye kubuzima bwabo agira ati “Bitugirira akamaro tukarya tugasagurira n’amasoko, abana bacu nta bwaki bashobora kurwara, natwe ubwacu muratubona ko dusobanutse kuko turahinga tukeza”.
Yakomeje agira “Nkubu mbere tudakoresha amafumbire nkaha hantu hashoboraga kuva ibiro 50, ubu harava nk’ibiro 150, twese tukumva turanezerewe nuhanyuze yabona umusaruro ukabona bitandukanye na mbere”. Mukagatare akangurira bagenzi be gukoresha amafumbire kugipimo cyabugenewe kuko bitanga umusaruro ubafitiye akamaro cyane.
Umuyobozi w’Akarere ka Rwamagana Mbonyumuvunyi Radjab, yibukije abahinzi ko iki gihembwe cya 2022B ari kigufi ugereranije ni cya A. Yagize ati “Kugirango umusaruro wiyongere turabasaba ko mwitaho gufumbira cyane, ari ifumbire y’imborera ndetse n’imvaruganda, kubera ko ubutaka bwacu burimo buragenda bugunduka. iyo utabuhongeye ifumbire ushobora kweza ariko ukeza duke cyane, ariko iyo wabuhongeye ifumbire yimborera ukayivanga n’imvaruganda ubona umusaruro mwiza kandi uhagije.”
Yasabye abahinzi guhinga kare kugira ngo bazagire umusaruro uhagije, babone ibibatunga kandi basagurire n’amasoko, asaba n’abahinga imusozi guhinga vuba kuko imvura yabonetse kare; kuko barindiriye guhinga mu kwa Gatatu baba barakererewe abasaba kwihutira gutangira gutera imbuto.
Muri iki gihembwe cy’ihinga cya 2022B, hahinzwe ibigori, ni mu gihe igihembwe gishize hari hahinzwe igihingwa cya soya. Ubutaka bwateweho ibigori bungana na hegitali 12.


text:
INAMA ZIGENEWE UMURYANGO | KURERA ABANA
Mu gihe umwana wawe akora ibikorwa byo kwibabaza
AHO IKIBAZO KIRI
Umaze kumenya ko umwana wawe w’ingimbi cyangwa umwangavu akora ibikorwa byo kwibabaza. Ushobora kwibaza uti “ibi ni ibiki koko? Ese aho ntiyaba ashaka kwiyahura?”
Akenshi icyo si cyo aba agamije. Icyakora niba umwana wawe yibabaza, * ibyo bisobanura ko akeneye ubufasha. Wamufasha ute? Intambwe ya mbere, ni ukumenya ikibimutera. *
IKIBITERA
Ese babikora bitewe n’agahararo? Mu by’ukuri, hari urubyiruko rwadukwaho n’ingeso yo kwibabaza bitewe n’uko rwumvise ko hari abandi babikora. Nubwo bimeze bityo ariko, hari abatabiterwa n’agahararo. None se abo bantu batandukaniye he? Ubusanzwe umuntu wibabaza ntaba ashaka ko abandi babimenya kandi bimutera ipfunwe. Umukobwa w’imyaka 20 witwa Celia, * yaravuze ati “sinifuzaga ko hagira umenya ibyo nakoraga. Nahishaga inkovu nabaga mfite kugira ngo hatagira ubitahura.”
Ese baba bagira ngo abandi babiteho mu buryo bwihariye? Hari ababikora ari icyo bagamije. Icyakora abantu bibabaza bavugwa muri iyi ngingo, bagerageza guhisha ibyo bakora, kandi ntibikebagura cyangwa ngo bikomeretse kugira ngo abandi babatangarire. Ariko kandi, umukobwa wigeze gukora ibikorwa byo kwibabaza, yavuze ko yumvaga yifuza ko hagira umuntu ubona ibikomere bye, kugira ngo ikibazo yari afite kijye ahagaragara, bityo afashwe mu maguru mashya.
None se kuki abantu bakora ibikorwa byo kwibabaza? Impamvu ni nyinshi; ariko impamvu iza mu mwanya wa mbere ni uko abakiri bato baba bafite agahinda batabona uko basobanura mu magambo. Mu gitabo inzobere mu kuvura indwara zo mu mutwe yitwa Steven Levenkron yanditse, yasobanuye iby’umuntu wibabaza agira ati “aba yumva ko kwibabaza bishobora kumumara agahinda.”—Cutting.
Kwibabaza ni igikorwa cyo kwigirira nabi, wikebagura, wikomeretsa, wikubitagura cyangwa ukoresheje ubundi buryo.
Mubyeyi, wakora iki niba wumva ko ari wowe nyirabayazana? Aho gukomeza kwicira urubanza wumva ko hari amakosa wakoze yatumye umwana wawe yibabaza, ukwiriye kureba uko wasohoza inshingano yawe ya kibyeyi kugira ngo umufashe kubireka.
ICYO WAKORA
Saba umwana wawe akubwire ikimuhangayikishije. Inama zikurikira zishobora kugufasha:
Muhumurize. Niba umwana wawe akubwiye ko yibabaza, uzirinde kumwereka ko bigukuye umutima cyangwa ngo umere nk’ukubiswe n’inkuba. Ahubwo ujye umuvugisha utuje, kandi mu ijwi rimuhumuriza.—Ihame rya Bibiliya: 1 Abatesalonike 5:14.
Jya umubaza ibibazo bitamutera ubwoba. Urugero, ushobora kumubwira uti “nzi rwose ko hari igihe wumva utameze neza; ariko se ni iki kiguhangayikisha kurusha ibindi?” Cyangwa uti “wumva nakumarira iki mu gihe uhangayitse cyangwa wihebye?” Mutege amatwi nta kumuca mu ijambo.—Ihame rya Bibiliya: Yakobo 1:19.
Fasha umwana wawe kwishimira imico myiza afite. Kubera ko abantu bibabaza bakunze kwibanda ku ntege nke zabo, ushobora gutera umwana wawe inkunga yo kwita ku mico ye myiza. Ushobora no kumusaba kwandika nibura imico itatu afite yishimira. Umukobwa witwa Briana yaravuze ati “kwandika ibintu nshoboye, byamfashije kubona ko hari imico myiza mfite.” *
Jya umutera inkunga yo gusenga Yehova Imana. Bibiliya igira iti “muyikoreze imihangayiko yanyu yose kuko ibitaho” (1 Petero 5:7). Lorena yaravuze ati “nitoje kubwira Yehova Imana uko niyumva, cyane cyane iyo nabaga numva nshaka kwibabaza. Ibyo byamfashije gukora uko nshoboye kugira ngo mbireke.”—Ihame rya Bibiliya: 1 Abatesalonike 5:17.
[Amagambo ari kumwe n’ifoto yo ku ipaji 4]
Niba wifuza izindi nama zigenewe umuryango, jya kuri www.jw.org/rw
^ par. 5 Umuntu wibabaza agaragaza agahinda atabona uko asobanura mu magambo
^ par. 5 Nubwo muri iyi ngingo twakoresheje ingero z’abana b’abakobwa, ishobora no gufasha ab’abahungu.
^ par. 7 Muri iyi ngingo, amazina amwe n’amwe yarahinduwe.
^ par. 15 Akenshi kwibabaza bigaragaza ko umuntu yihebye cyangwa ko afite ubundi burwayi bwo mu mutwe. Icyo gihe aba agomba kujyanwa kwa muganga. Igazeti ya Nimukanguke! ntitanga amabwiriza arebana n’ubuvuzi. Icyakora Abakristo bagombye kureba niba uburyo ubwo ari bwo bwose bakoresha bivuza budahabanye n’amahame yo muri Bibiliya.


text:
Nitwa Rwamwiza I. Jules Bonheur ariko nzwi cyane ku mazina y’ubuhanzi ya Jules Sentore. Navukivukiye mu gihugu cy’u Burundi ahitwa mu Ngangara, kuwa 10 Ukwakira 1989. Mvuka ndi imfura mu bana 2. Ndi mwene Christian B. na Fanny Umutako, uyu akaba ari umukobwa wa Sentore Athanase se wa Masamba Intore. Amashuri abanza nayize muri Ecole Primaire de Kacyiru, ayisumbuye nyiga i Nyanza muri Igihozo St Peter (Tronc Commun), nkomereza muri Solidality Academy, Gikondo. Nize HEG (Histoire Economy and Geography). Ku bijyanye n’amashuri makuru, nifuza kuzakomereza mu biyanye na muzika, (direct of music).
Impano y’ubuhanzi nayikuye kuri Sentore wandeze akantoza ubutore, guhamiriza, no kuririmba kuva mfite imyaka itanu. Kuririmba byari byarangoraga cyane kuva antoza ndetse rimwe na rimwe Sentore yajayaga angira inama ko mu gihe yabaga ari gucuranga ntajya nyurwa no kumuririmbira kuko yumvaga ntabishobora uko we yabyifuzaga. Ariko kumbwira ko ntabibasha byanteye umuhate wo gukomeza kwihata kuririmba nuko nza kuza kubigeraho.
Ibi byaje gutuma noneho mu gihe yabaga agiye kuryama yarampamagaraga akansaba ko namucurangira nkanamuririmbira.
Gutangira ubuhanzi bwanjye, natangijwe na Masamba amaze kubona ko nshoboye kuririmba nuko akajya antumira mu bitaramo arimo tugafatanya. Ahenshi twakunze kuririmbana ni nko muri Centre d’Echange Culturelle Franco-Rwandais, Serena Hotel n’ahandi henshi.
Indirimbo yanjye ya mbere naririmbye nkayishyira ku mugaragaro yitwa Umugambi Wayo nayikorewe na Producer Pastor P. Nayikoze mu rwego rwo gusobanura uburyo navutse nkanakuramo kuko mbibonamo nk’igitangaza cy’Imana.
Naje gukurikizaho n’izindi ndirimbo arizo : Nahinduwe Mushya, Ni Amararo (y’Imana) nakoranye na Athanase Sentore, Muraho Neza (mperuka gukorera amashusho) n’izindi nyinshi harimo n’izo ntibuka. Muri izi ndirimbo harimo n’ama Album menshi nagiye nyobora.
Mu ndirimbo nakoranye n’abandi bahanzi zagiye zimenyekana harimo iz’icyunamo nka Twibuke Twiyubaka, Turi Umwe (nanditse mfatanije na A6), Iwacu nakoranye na Jay Polly n’izindi.
Ndateganya ko umwaka utaha ngomba gukora album hanze, iyi niyo ntego yanjye ya mbere. Abafana banjye kandi mbijeje kuzabigaragariza mbinyujije mu bitaramo bitandukanye nzajya nkora, ahantu hatandukanye.
Reba Video
Urukundo
Jules Sentore
at 07:39
Labels: abahanzi nyarwanda, ibyamamare


text:
Mu rwego rwo kuzamura imitekerereze ndetse n’ubumenyi bw’abanyeshuri mu bya Firozifi amashuri yo mu Rwanda yasabiwe ko yakwigisha isomo rya Firozofiya hifashishijwe ibitabo bya Musenyeri Alex Kagame.
Ibi byasawe ubwo hizihizwaga umunsi ngarukamwaka wahariwe kuzirikana Filozofiya wabaye mu mpera z’iki cyumweru tariki ya 21/1/2022 wahuriranye no kwibuka Musenyeri Alex Kagame wabaye umwanditsi n’umusizi ku mitekerere ya muntu umaze imyaka 40 yitabye Imana.
Impamvu nyamukuru hasabwe ko ibitabo n’inyandiko bya Musenyeri Alex Kagame byakoreshwa nk’imfashanyigisho mu mashuri ni ukugirango bizamure imitekerereze y’abanyeshuri no kobongerera ubumenyi mu bijyanye n’imitekerereze ya muntu.
Umuyobozi w’inama y’Abepisikopi mu Rwanda akaba n’umushumba wa Diyosezi ya Butare, Musenyeri Philippe Rukamba yavuze ko ibitabo n’inyandiko Musenyeri Alex Kagame yasize yanditse byatunganywa neza bikanoga kugirango bikoreshwe nk’imfashanyigisho.
Ati “Musenyeri Alex Kagame yabaye intangarugero mu banyabwenge, binagaragarira mu byo yasize yanditse kuko bibumbatiye byinshi dukwiye gukurikiza tukaba tumuhaye icyubahiro tumugomba nk’umukuntu wagaragaje ko yarafite ubumenyi bwafasha umuryango mugari gutera imbere”.
Musenyeri Philippe Rukamba avuga ko Kiliziya idashaka ko bigarukira ku bitabo gusa ahubwo binashyirwe mu nyigisho zigwe mu mashuri, bizafasha kumva no kumenya neza imitekerereze n’imyitwarire nyayo ikiremwamuntu gikwiye kugenderaho.
Musenyeri Alex Kagame niwe wagerageje kwandika ku mitekerereze n’imigenzereze nyayo. Inyigisho ze ziri muri ibyo bitabo yasize yanditse usanga n’amahanga abikoresha mu kubaka ubumenyi bw’abakiri bato, ariko kandi n’abanyarwanda bakwiye kubikoresha kuko abyandika yashakaga ko bizafasha abavuka nyuma y’ubwo busizi bwe n’ubuvanganzo.
Evode Kalima ni umunyeshuri wigishijwe na Musenyeri Alexis Kagame mu Iseminari ya Kansi, ubu ni mu ntara y’amajyepfo yavuze ko yakundaga gutebya ashaka kureba niba abanyeshuri be barakazwa n’ubusa.
Uretse kuba Musenyeri Alex Kagame yaranditse ibitabo bye yanigishije mu bihugu by’amahanga muri kaminuza y’igihugu cy’u Burundi na Kongo yahoze ari Zayire kandi ibikubiye muri ibyo bitabo birakigishwa muri ibyo bihugu.
Musenyeri Alex Kagame bimwe mu byamurangaga harimo ubuhanga cyane kuko iyo yabaga arimo kwigisha ntiyakundaga umuntu wandika ari kwigisha ahubwo yabwiraga abanyeshuri ko bandika ibyo bamenye, akagira urukundo ndetse ntashake ko inshuti ze zimucikaho.
Umukozi wa Komisiyo ikorana n’ishami ry’umuryango w’abibumbye rishinzwe ubumenyi n’umuco (CNRU) akaba ashinzwe Umuco n’Ubumenyi mu mibereho n’Imibanire y’abantu Kajuga Jérôme, avuga ko Musenyeri Alex Kagame yasize ubuhamya n’umurage yakwigirwaho.
Ati “Iyi Filozofiya ikwiye kugaruka ikigwa kuko usanga henshi itakigwa kandi ifite akamaro mu buzima bwa muntu”.
Umuyobozi w’Iseminari nkuru Philosophicum yaragijwe Mutagatifu Thomas d’Aquin ya Kabgayi Padiri Dr Kayisabe Vedaste, yavuze ko amasomo ya Firozofiya batangiye kuyakorera ubuvugizi mu nzego zibifite mu nshingano hagamijwe ko yakwigwa.
Iseminari Nkuru ya Kabgayi niyo yonyine ifite ishami rya Filozofiya gusa, mu gihe ahandi usanga biga isomo rimwe mu buryo naryo bataryiga neza ngo baricengere.
Ati “bamwe mu bagomba kwiga Filozofi bavuga ko iyo barangije batabona akazi bityo bigatuma batitabira kuyiga bashyizemo umwete”.
Padiri Dr Kayisabe Vedaste asanga nubwo hari abitwaza ko batabona akazi nyuma yo kwiga firozifi kandi igihugu kitagira abantu bafite imitekerereze ihamye nta terambere rirambye bageraho”.
Ibyiza bya Filozofi nuko usanga umuntu wese yagombye kuyigira kuko ni ubumenyi bufasha umuntu wese ndetse n’umuryango kugira imitekerereze ihamye.
Musenyeri Alexis Kagame yarize kugeza ku rwego rw’impamyabumenyi ihanitse muri Filozofiya (Doctorat) yakuye muri Kaminuza yitiriwe Mutagatifu Geregori mu mwaka wa 1956 impamyabumenyi yabonye mu myaka ine yari yize muri iyo kaminuza aharangiza amasomo ye nk’umunyeshuri w’umuhanga cyane.
Nyuma yo kubona impamyabumenyi yigishije muri Kaminuza zinyuranye zirimo Kaminuza nkuru y’u Rwanda no muri Kaminuza zikomeye zo mu bindi bihugu, anandika ibitabo binyuranye birimo: La philosophie bantu de l’être. Inganji Karinga (1943), Isoko y’amajyambere, 3Vol. (1949-51), La poésie Dynastique au Rwanda (1951).
Hari kandi introduction aux grands genres lyriques de l’ancien Rwanda (1969), La philosophie Bantu comparée (1938-39), Umwaduko w’Abazungu muri Afurika yo hagati(1947), Indyoheshabirayi n’ibindi.
Alex Kagame yavutse ku ngoma ya Yuhi V Musinga, tariki ya 15 Gicurasi 1912 i Kiyanza muri Buliza, umurenge wa Murambi, mu karere ka Rulindo, Intara y’Amajyaruguru, atabaruka tariki ya 2 Ukuboza 1981 ubwo yari arwariye mu bitaro by’I Nairobi muri Kenya.
Umwanditsi


text:
Ku wa 1 w’ icya 23 Gisanzwe, A, 11 Nzeli 2017
Amasomo:
1. Kol 1, 24-29; 2,1-3; Zab 62 (61), 6-7.9
2.Lk 6, 6-11
Isomo rya mbere rya none ryongeye kutwibutsa igihagararo cya Pawulo intumwa muri Kirisitu. Kuva aho ahuriye na Yezu Kirisitu, yambariye urugamba rwo kwishushanya n’Umukiza nyawe w’abantu. Yabonye ukuri, yarasobanukiwe, yamenye icya ngombwa muri ubu buzima, yiteguye guhara byose kugira ngo kubaho bitazamubera imfabusa.
Muri rusange iyo dusomye inyandiko za Pawulo Intumwa, turyoherwa n’uburyo asobanura amabanga akomeye ya Yezu Kirisitu n’ibijyanye n’ubuzima buzahoraho. Avuga ko yabaye umugaragu wa Kiliziya biturutse ku murimo Imana yamushinze mu bantu. Uwo murimo ni ugutangaza byuzuye Ijambo ry’Imana. Yaryamaje ku buryo bwuzuye ageza ku bemeraga kumwumva ibanga rihanitse ryahishwe kuva kera rikaba ritangarizwa abatagatifujwe. Abo ni abemeye kubatizwa no kubaho bakurikije Batisimu bahawe. Abemeye kubaho ari aba Kirisitu, ni bo bihatira kumva Ijambo ry’Imana bityo rikagenda rihugura ubwenge bwabo bakamenya byuzuye uko bagomba kubaho n’icyo bagomba gukora.
Ibanga ryacengewe n’abo Yezu yatoreye kwamamaza Inkuru Nziza ye, ni ryo ryahishuriwe abemera bose. Pawulo kimwe n’izindi ntumwa zose, yiyemeje kubaho amurikiwe n’iryo banga, atanga urugero yemera imibabaro yose yahuye na yo arangamiye Yezu Kirisitu. Iryo banga rihanitse ntiribitswa abapfayongo cyangwa ibyangwe. Ryakirwa n’abiyemeza kwihara, guhara byose no kunyura mu nzira Yezu Kirisitu yanyuzemo ari yo y’Umusaraba n’ibitotezo. Kirisitu yarababaye kandi umubiri we uzakomeza kubabara kugeza ku mutsindo w’icyaha n’urupfu. Hirya y’imibabaro, hari ibyishimo biteganyirijwe abatagatifujwe. Abatagatifujwe bashobora kwishimira imibabaro bahura na yo kuko nyine igamije kuzuza ibyari bibuze ku mibabaro ya Kirisitu. Umubiri we ari wo Kiliziya ukomeza kunyura mu mibabaro yuzuzwa n’abatagatifujwe bo mu bihe byose. Guhunga umusaraba n’imibabaro, ni ukwitandukanya na Kirisitu no kunyuranya n’Ibanga ryahishuwe muri we. Kwemera kubabara ugiriye Yezu Kirisitu na Kiliziya ye, ni ko kugaragaza umutsindo.
Ibyo Yezu Kirisitu yakoze twumva mu Ivanjili, ibyo intumwa ze zakoze aho amariye kuzuka, byose ni ukuri guhamya ko kuba kuri iyi si ari we twishingikirijeho ari ko kuri gukwiye guharanirwa. Nta byo guharanira amakuzo yo muri iyi si mu gihe abavandimwe benshi bataramenya ibanga ry’Umukiro w’iteka.
Dukataze nka Pawulo dusingiza Yezu Kirsiitu wadupfiriye. Twisunge Umubeyeyi Bikira Mariya. Abatagatifu bose badusabire kuri Data Ushoborabyose.
Padiri Cyprien Bizimana


text:
Ikigo gishinzwe Mine, Gaz na Peteroli cyasobanuye ibyabaye ku mashyuza y’i Rusizi
Ubuyobozi bw’Ikigo cy’Igihugu gishinzwe Mine, Gaz na Peteroli butangaza ko ibyabaye ku mashyuza mu Karere ka Rusizi bitatewe n’imitingito ahubwo byatewe n’imiterere y’amashyuza n’amabuye yaho, byakwiyongera ku ntambi zaturitse bigatuma amazi atemba.
Aha ni ho haherereye isoko y’amashyuza
Tariki 21 Kanama 2020 nibwo mu Karere ka Rusizi humvikanye inkuru y’igabanuka ry’amazi y’amashyuza.
Ni inkuru yababaje benshi, abandi batungurwa no kumva ko amashyuza yakamye. Icyakora abababaye kurusha abandi ni abigeze kuyajyamo barwaye akabafasha korohererwa dore ko hari n’abakora ibirometero n’ibirometero bakayiyambaza ngo akabavura indwara z’imitsi.
Abaturage baturiye amashyuza batangarije Kigali Today ko byatewe n’intambi zituritswa n’uruganda rwa Cimerwa rusanzwe ruhakura amabuye akoreshwa mu gukora Sima. Icyakora abandi bavuga ko bishobora guterwa n’imitingito yumvikanye hakaba harabaye kwifunga kw’inzira z’amashyuza.
Ubuyobozi bw’Akarere ka Rusizi bwatangarije Kigali Today ko bwiyambaje impuguke mu kigo cy’Igihugu gishinzwe Mine, Gaz na Peteroli kugira ngo barebe icyabiteye kuko bo babona bidasanzwe.
Itsinda ry’abakozi bo mu Kigo cy’Igihugu gishinzwe Mine, Gaz na Peteroli rigizwe n’impuguke eshatu zikurikirana imitingito, guturitsa intambi hamwe n’imiterere y’ubutaka, tariki ya 27 Kanama ryasuzumye icyateye igenda ry’amazi y’amashyuza mu Murenge wa Nyakabuye ahazwi nka Bugarama bavuga ko atari imitingito kuko yari gutuma amazi azimira.
Ngaruye Jean Claude ushinzwe Ubushakashatsi bw’Amabuye y’agaciro muri icyo kigo, yatangarije Kigali Today ko iby’imitingito ntaho bihuriye n’igenda ry’amazi y’amashyuza kuko iyo biba n’isoko iba yarabuze.
Agira ati “Mbere yo kugusobanurira icyabaye reka nkwinjize mu miterere ya hariya hari amashyuza.
Hariya ni ho dufite uruganda rwa sima, impamvu ni uko ariho haboneka ibikoreshwa mu gukora Sima birimo ; ibishonyi, ibumba rimeze nk’inombe, n’andi mabuye akoreshwa mu gukora sima, kandi ibikoreshwa mu gukora sima 60% ni amabuye aboneka hariya yabonetse kubera amashyuza ya hariya.”
Akomeza agira ati ; “Amashyuza akomoka ku iruka ry’ibirunga, ariya mashyuza aba arimo imyungu ngugu myinshi (nka K, Ca, Mg, Na, P), muri ariya mashyuza rero haba harimo imyuka myinshi nka (H, CO2, H2S), iyo bikonje ni byo bihinduka ariya mabuye.
Uko twabisanze rero, twasanze isoko itarazimiye, isoko irahari ndetse nini itanga litiro 15 ku isegonda.
Icyabaye ni iki ?
Ngaruye Jean Claude ushinzwe Ubushakashatsi bw’Amabuye y’agaciro yakomeje asobanura ko ibishonyi biri aho hantu biba bigizwe n’ibuye ridakomeye ryorohereye, kandi muri ryo hagenda habonekamo umwanya imbere.
Ati « Icyabaye rero iyo myanya irimo imbere yinjiwemo n’amazi, bituma haboneka ahantu hatatu amazi asohokera, harimo asohokera muri kariyeri aho Cimerwa iturikiriza amabuye, hari aho abanyamasengesho basengera, hakaba n’ahandi bita mu gakono, kubera ko ibyo bibuye tuvuga Cimerwa ituritsa ntibyemewe ko byingirwamo n’amazi, ibyo byatumye Cimerwa iyayobora. Bivuze ko hari isoko imwe imena amazi mu kidendezi, cyakuzura amazi agasohokera mu nzira eshatu. »
Ati « Icyabaye rero, Cimerwa yakumiriye amazi ajya muri kariyeri yayo, ayo mazi ahora ku rutare kandi arimo imyunyu ngugu n’amagazi byinjiramo byishakira inzira, bituma urutare rworoha rumera nk’ibumba bituma ari ho yinyurira ava muri cya kidendezi. »
Aho amashyuza yatobokeye muri kariyeri ya CIMERWA
Ngaruye akomeza avuga ko ibyabaye byatewe n’ayo mazi yahuye n’urutare rworoshye naho abavuga imitingito no guturitsa intambi akabiha amahirwe makeya.
Ati “Ndebye ibyabaye 80% mbiha imiterere y’urutare n’amazi, naho 20% akaba ari byo mpa imitingito no guturitsa intambi kuko na byo bitera imitingito mitoya. »
« Bisobanuye ko ibyabaye ntaho bihuriye n’ibibera mu nda y’isi ahubwo byabereye hejuru kuko iyo biba bifitanye isano n’ibibera mu nda y’isi amasoko y’amashyuza yari gufunga, amashyuza akazimira, ariko isoko y’amashyuza iracyakora neza nta kibazo. »
Ngaruye avuga ko bagiriye inama ubuyobozi bw’Akarere gusukura ahasanzwe amashyuza bagakuramo ibumba n’isayo biriyo bagacukura kugera ku rutare rukomeye bakubaka urwogero rwa kizungu ‘Piscine’ yajya ifasha abantu koga bisanzuye ndetse bikagabanya n’impanuka zikunze kuboneka z’abantu basaya mu cyondo cy’ibumba.
Ku birebana n’ingaruka, Ngaruye avuga ko nta ngaruka bizatera, agasaba ubuyobozi gufata neza amashyuza butunganya aho yari asanzwe ndetse bakaba bayagaruramo bamaze kubaka ubwogero bwa kizungu.
Ku birebana n’uko hari abaturage bavuga ko mbere y’imyaka ya 1990 nabwo amashyuza yigeze kugenda avuga ko byatewe n’ubushakashatsi bwari bwahakorewe atari imitingito cyangwa guhinduka k’urutare ngo rube ibumba.
Inkuru Dukesha KigaliToday


text: Ibyo birangiye, Yezu arasohoka, yitegereza umusoresha witwa Levi wari wicaye mu biro bya gasutamo. Nuko aramubwira ati «Nkurikira.» Undi aherako ahaguruka, asiga byose, aramukurikira. Nuko Levi amujyana iwe, amukorera umunsi mukuru wo kumuzimanira. Kandi ku meza hamwe na bo, hari abasoresha n’abandi benshi basangiraga. Abafarizayi n’abigishamategeko babo bijujutira abigishwa be bababwira bati «Kuki murya kandi mukanywera hamwe n’abasoresha n’abanyabyaha?» Yezu aba ari we ubasubiza ati «Abazima si bo bakeneye umuvuzi, ahubwo ni abarwayi. Erega sinazanywe no guhamagara intungane, ahubwo nazanywe n’abanyabyaha, kugira ngo bisubireho.»